****

**สาร ม.พ.พ.ท.**

**ปีที่ ๑๖ ฉบับที่ ๑๐ เดือน ตุลาคม พุทธศักราช ๒๕๖๐**

**หนุ่มกระเหรี่ยงตาบอด เดินตามคำสอนพ่อหลวง สุดท้ายมีโรงงานของตัวเอง**

**    **

**หนุ่มชาวเขาเผ่ากระเหรี่ยงป่วยเป็นโรคจนทำให้เป็นคนพิการตาบอดสนิททั้งสองข้าง จากคนสิ้นหวังในชีวิตกลับพลิกชีวิตตัวเอง เพียงเพราะน้อมนำแนวทางคำสั่งสอนเศรษฐกิจพอเพียง ของพ่อหลวงรัชกาลที่ ๙ กลายเป็นเจ้าของโรงงานเนยถั่ว และ น้ำมันถั่ว** ส่งขายซุปเปอร์มาเก็ตหลายแห่ง สร้างรายได้ต่อเดือนหลักล้านบาท หนุ่มกระเหรี่ยงคนดังกล่าว คือ **นายพอลร์ ผู้พิขิตไพร อายุ ๔๐ ปี ซึ่งเป็นชาวเขาเผาปกาเกอะญอ หรือ ชาวกระเหรี่ยง แต่มีความพิการตาบอดสนิททั้งสองข้าง ด้วยโรคเบเซ็ท(Behcet's)คือโรคเกี่ยวกับระบบภูมิคุ้มกันในร่างกาย** แต่ไม่ย่อท้อ ค่อยๆทดลองสร้างสูตรสร้างโรงงานโดยยึดถือแนวเศรษฐกิจพอเพียงของในหลวงรัชกาลที่ ๙ **ภายในโรงงานผลิตเนยถั่วลิสง น้ำมันถั่วลิสงและผลิตจากถั่วงา**จนประสบความสำเร็จนำสินค้าออกส่งขายตามซุปเปอร์มาเก็ตหลายแห่ง และยังมีสินค้าตัวใหม่ๆเพิ่มขึ้นทุกวัน **จนสร้างรายได้ต่อเดือนมากกว่า ๑ ล้านกว่าบาท อีกทั้งยังดูแลมูลนิธิการศึกษาเพื่อพัฒนาทักษะในชีวิต ซึ่งมีเด็กยากไร้ในความดูแล ชาย-หญิง จำนวน ๓๕ คน**    
 นายพอลร์ ผู้พิชิตไพร ป่วยเมื่อปี ๒๕๔๑ จนเมื่อปี ๒๕๔๔ ตาทั้งสองข้างบอดสนิท จึงออกจามหาวิทยาลัยแห่งหนึ่งที่กรุงเทพตอนนั้นเรียนชั้นปริญญาตรีปี ๓ ออกมาอาศัยอยู่ที่บ้านและเก็บตัวอยู่ในห้องมากว่า ๒ ปี **จนพ่อเป็นแรงบันดาลใจให้ไปเข้าศูนย์พัฒนาฟื้นฟูคนพิการ จนสามารถเรียนต่อระดับปริญญาตรีจนจบในวิชาชีพครุศาสตร์บัณฑิต แต่เพราะสภาพร่างกายไม่พร้อมจึงไม่มีที่ไหนรับเข้าทำงาน จนกลับมาบ้าน และเห็นแนวทางเศรษฐกิจพอเพียงของในหลวงรัชกาลที่ ๙ เป็นแรงในการดำเนินการทำเนยถั่วและนำมาประยุกต์ใช้สินค้าเกษตรที่มีอยู่ในบ้านเราโดยการแปรรูปสินค้า** เพราะพ่อตนเป็นมิชชันนารีสอนศาสนามีชาวต่างชาติเดินทางมาพบปะบ่อยครั้ง จึงคิดค้นพัฒนาสูตรล้มลุกคลุกคลาน **โดยใช้หลักเศรษฐกิจพอเพียงของพ่อหลวง จนสร้างเครื่องจักรเองโรงงานเองพัฒนาต่อยอดจนมีการรับรอง อย.และมาตรฐานอย่างอื่นหลายอย่าง จนออกวางขาย** **ที่มีทุกวันนี้ได้เพราะยึดแนวทางคำสอนของพระองค์ท่าน** และยังนำรายได้ส่วนหนึ่งไปดูแลเด็กในมูลนิธิเพื่อประโยชน์ต่อสังคมด้วย (news.ch๗.comออนไลน์/มูลนิธิพัฒนาคนพิการไทย ๑ ต.ค.๖๐)

**'ยิปโซ' นำทีมเดินแบบเสื้อผ้าเพื่อคนพิการ ในโครงการ 'ความฝันไม่มีวันพิการ'**

 ** **

**ยิปโซ - อริย์กันตา มหาพฤกษ์พงศ์ นักแสดงและพิธีกร นำทีมศิลปิน นักกีฬา และผู้พิการร่วมเดินแบบในโครงการ Unlimited Dreams 'ความฝันไม่มีวันพิการ' ปี ๓** โดยมูลนิธิเวชดุสิต ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ **ภายใต้สโลแกน 'ร่วม-ลงมือ-ทำ' ที่เปิดโอกาสให้ผู้พิการร่วมออกแบบเครื่องแต่งกาย วาดลายผ้า และเรียนรู้การผลิตเสื้อต้นแบบ Adaptive Clothing ที่จัดทำขึ้นเป็นพิเศษสำหรับผู้มีข้อจำกัดทางร่างกาย** ทั้งผู้พิการและผู้ป่วยติดเตียง โดยได้ ๓ แบรนด์ไทยชื่อดัง Sretsis, Patinya และ Greyhound Original มาร่วมสร้างสรรค์ผลงาน

โดยกลุ่มดีไซเนอร์ที่เข้าร่วมโครงการในปีนี้ได้ร่วมกันพัฒนาทักษะ ความสามารถ และเปิดโอกาสให้ผู้มีข้อจำกัดทางร่างกายได้แสดงศักยภาพด้านการออกแบบ **ซึ่งหนึ่งในผลงานที่ได้ คือ Adaptive Clothing หรือ เสื้อผ้าดัดแปลงสำหรับผู้มีข้อจำกัดทางร่างกาย ที่แบรนด์ Patinya จัดทำต้นแบบขึ้น**

Adaptive Clothing หรือ เสื้อผ้าดัดแปลงสำหรับผู้มีข้อจำกัดทางร่างกาย **เกิดจากการเล็งเห็นปัญหาในการสวมใส่และถอดเสื้อผ้าของผู้พิการและผู้ป่วยติดเตียง จึงเป็นที่มาของการปรับรูปแบบ การตัดเย็บ และเนื้อผ้าให้เอื้อต่อการใช้ชีวิตมากที่สุด** ช่วยให้ผู้พิการสามารถใส่และถอดเองได้ ลดการพึ่งพาผู้อื่นและช่วยเพิ่มความมั่นใจ โดยเนื้อผ้าที่ใช้ช่วยลดอาการระคายเคือง จึงทำให้ผู้ดูแลสามารถเปลี่ยนเสื้อผ้าให้ผู้ป่วยติดเตียงได้สะดวกขึ้น

งานนี้นอกจาก ยิปโซ อริย์กันตา ยังมี เจมส์ ธีรดนย์ แม็กกี้ อาภา คิตตี้ ชิชา ก้อง AF๙ คริส The Star ๙ แจ๊กกี้ ชาเคอลีน พีเค The Face Men จีน่า The Face และแขกรับเชิญพิเศษ  หนู - นลัทพร ไกรฤกษ์ บรรณาธิการ Thisable.me และ ดิว - ไพฑูรย์ แซ่จิ้ว นักกีฬาเทเบิลเทนนิสพาราลิมปิก ร่วมเดินแฟชั่นโชว์ด้วย **ส่วนศิลปินวง Mild ก็ได้ร่วมเล่นดนตรีกับน้อง ๆ วง Reflection วงดนตรีผู้พิการทางสายตา ที่สมาชิกในวงเปิดเผยว่าการร่วมงานกับวงไอดอลของตัวเองครั้งนี้ถือเป็นฝันที่เป็นจริง** ยิปโซ กล่าวว่า ตนเคยร่วมโครงการนี้มาแล้ว **แต่ครั้งนี้เป็นครั้งแรกที่ได้มาเดินแบบและนำเสนอเสื้อผ้าอย่างเต็มตัว ซึ่งตอนแรกก็รับปากร่วมงานเพราะเห็นว่าเป็นโครงการที่ดี แต่เมื่อมาร่วมงานจริง ๆ กลับได้ความสนุกและความอิ่มใจเพิ่มมาด้วย** เชื่อว่าโครงการนี้จะจุดประกายให้หลายคนหันมาสนใจช่วยเหลือผู้พิการมากขึ้น

**สำหรับรายได้จากการจำหน่ายสินค้าคอลเลกชั่นพิเศษนี้ หลังหักค่าใช้จ่ายจะมอบให้มูลนิธิเวชดุสิตฯ เพื่อใช้ในโครงการพัฒนาคุณภาพชีวิตและส่งเสริมอาชีพที่ยั่งยืนให้กับผู้พิการทั่วประเทศต่อไป** ผู้สนใจสามารถบริจาคโดยการโอนเงินเข้าบัญชีมูลนิธิเวชดุสิตฯ ธนาคารทหารไทย เลขบัญชี ๒๑๔-๒-๐๕๘๘๒-๑ หรือ สั่งซื้อเสื้อผ้าคอลเลกชั่นพิเศษจาก Greyhound Original โดยน้อง ๆ จากโรงเรียนโสตศึกษาทุ่งมหาเมฆ **ดูรายละเอียดเพิ่มเติมเกี่ยวกับการบริจาคและการสั่งซื้อได้ที่เฟซบุ๊ก Vejdusit Foundation** (news.voicetv.co.thออนไลน์/มูลนิธิพัฒนาคนพิการไทย ๒๗ ม.ค.๖๐)

**เปิด ๒๒ จุดบริการอาหาร ปชช.ร่วมพิธีถวายพระเพลิง**

 **พล.ต.ต.มนตรี ยิ้มแย้ม รองผู้บัญชาการตำรวจนครบาล แถลงข่าวเรื่องการวางพวงมาลัย ดอกไม้สด ถวายพระบาทสมเด็จพระเจ้าอยู่หัวภูมิพลอดุลยเดช บริเวณประตูวิเศษไชยศรี ณ ห้องแถลงข่าว  สำนักงานโฆษก กระทรวงกลาโหม**

โดย พล.ต.ต.มนตรี กล่าวว่า เมื่อเวลา ๐๘.๐๐ น. **ได้มีการเปิดให้ประชาชนเข้ามากราบสักการะพระบรมฉายาลักษณ์พระบาทสมเด็จพระเจ้าอยู่หัวภูมิพลอดุลยเดช ผ่าน ๒ จุด ได้แก่** ประตูท่าช้าง และศาลหลักเมือง ซึ่งประชาชนสามารถเดินมาจากโรงแรมรอแยล รัตนโกสินทร์ ผ่านถนนอัษฎางค์เข้ามาได้ **โดยได้เปิดให้ประชาชนเข้ามาวางดอกไม้และพวงมาลัยตลอด ๒๔ ชั่วโมง** สำหรับการดูแลประชาชนนั้น ได้มีเจ้าหน้าที่จากกทม. ตำรวจนครบาล จิตอาสา มาดูแลประชาชน และมีเต๊นท์ของโรงพยาบาลตำรวจดูแลอยู่หน้าประตูวิเศษไชยศรี **ทั้งนี้ขอความร่วมมือประชาชนเมื่อวางดอกไม้ พวงมาลัยแล้วให้เดินทางออกทางจุดคัดกรองทันที** ไม่อนุญาตให้เข้าไปในพื้นที่ท้องสนามหลวงเนื่องจากต้องสงวนไว้สำหรับการปรับปรุงพื้นที่สำหรับพระราชพิธีถวายพระเพลิงพระบรมราชอิสริยยศพระบรมศพ พระบาทสมเด็จพระเจ้าอยู่หัวภูมิพลอดุลยเดช

นอกจากนี้ พล.ต.ต.มนตรี กล่าวว่า **ในช่วงพระราชพิธีถวายพระเพลิงพระบรมศพ ๒๕-๒๗ ตุลาคมนั้น กรุงเทพมหานครจะได้จัดพื้นที่สำหรับซุ้มอาหารให้บริการประชาชนฟรี เช่นเดียวกับช่วง ๑ ปีที่ผ่านมา โดยจะมีการวางจุดบริการประชาชน ๒๒ จุด ในจุดที่ปกปิด เช่น**ในวัด เพื่อให้ประชาชนได้เข้ารับประทานอาหาร ๓ วัน คือ วันที่ ๒๕ มื้อเย็น, วันที่ ๒๖ มื้อเช้า กลางวัน เย็น และวันที่ ๒๗ มื้อเช้า และเที่ยง ซึ่งขณะนี้กทม.ได้ประชุมและกำหนดจุดให้แน่นอน คาดว่าจะรองรับประชาชนได้ครบถ้วน นอกจากนี้ในส่วนของทางการแพทย์จะมีแพทย์ทั้งจากโรงพยาบาลต่างๆของกระทรวงสาธารณสุข และแพทย์ทหารบกมาตั้งเต๊นท์คอยบริการ  จึงอยากประชาสัมพันธ์ให้ผู้มีโรคประจำตัวนำยารักษาโรคส่วนตัวมาด้วย เพื่อความเรียบร้อยในการดูแลประชาชน

ทั้งนี้ **กระทรวงการพัฒนาสังคมและความมั่นคงของมนุษย์ (พม.) ได้จัดทำแนวทางการประชาสัมพันธ์กรณีผู้พิการที่จะเดินทางร่วมงานพระราชพิธีดังนี้** **๑. ขอความร่วมมือผู้พิการ** ผู้ที่ประสงค์จะร่วมพิธีถวายดอกไม้จันทน์ เข้าร่วมพิธีดอกไม้จันทน์ตามซุ้มบริการ บริเวณใกล้บ้านเนื่องจากในวันงานพระราชพิธีจะมีประชาชนหนาแน่น อาจไม่ได้รับความสะดวก **๒. กรณีผู้พิการที่สามารถช่วยเหลือตัวเองได้** ขอความร่วมมือมีผู้ติดตามเพื่อช่วยดูแลอำนวยความสะดวก **๓. ผู้พิการสามารถเข้าร่วมพิธีถวายดอกไม้จันทน์ที่ซุ้มบริเวณภายในพม.** เนื่องจากจุดบริการดังกล่าวเป็นสถานที่ที่มีเครื่องอำนวยความสะดวกรองรับผู้พิการอยู่แล้ว เช่นทางลาด ห้องน้ำผู้พิการเป็นต้น และ **๔. หากต้องดูแลผู้พิการที่เข้ามาพร้อมประชาชนจำนวนมาก** เจ้าหน้าที่ที่พบเห็นควรจะพาผู้พิการมาพักและพูดคุยทำความเข้าใจ ณ จุดบริการที่ใกล้ที่สุด หรือพาเข้าพักในหน่วยบริการทางการแพทย์  (คมชัดลึกออนไลน์ ๑๑ ต.ค.๖๐)

**'ลุงหมี'ชายพิการใจแกร่ง ปั่นวีลแชร์ร่วมพระราชพิธี'ร.๙'**

** **

**ชายพิการหัวใจแกร่งชาวสองแคว ลุงหมี "สาธิต จันทะรังสี" ปั่นวีลแชร์จากพิษณุโลกไปร่วมงานพระราชพิธีถวายพระเพลิงพระบรมศพ "ในหลวง ร.๙"**

เมื่อเวลา ๐๗.๐๐ น. วันที่ ๑๕ ต.ค. ผู้สื่อข่าวรายงานว่า **นายสาธิต จันทะรังสี หรือลุงหมี อายุ ๕๕ ปี** อยู่บ้านเลขที่ ๘๕/๑ ถนนศรีธรรมไตรปิฏก อ.เมือง จ.พิษณุโลก **ชายพิการหัวใจแกร่งชาวพิษณุโลก ได้เริ่มต้นปั่นรถวีลแชร์คันเก่งของตนเองออกจากบ้านพัก**ที่ ต.ท่าโพธิ์ อ.เมืองพิษณุโลก ด้วยความเร็วประมาณ ๑๐ กม.ต่อชั่วโมง เดินทางไปตามถนนทางหลวงหมายเลข ๑๑๗ หรือถนนพิษณุโลก-นครสวรรค์ **เพื่อไปร่วมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ ๙ ให้ทันในวันที่ ๒๖ ต.ค.นี้** โดยเมื่อเดินทางมาถึงบริเวณหน้ามหาวิทยาลัยนเรศวร นายสาธิตได้หยุดกราบพระบรมฉายาลักษณ์ในหลวงรัชกาลที่ ๙ ก่อนจะเริ่มเดินทางต่อ

โดย **นายสาธิต กล่าวว่า** **ตนต้องการไปรอถวายพระเพลิงในหลวงรัชกาลที่ ๙ มีเป้าหมายการเดินทางไม่เกิน ๙ วัน ไปถึงครั้งนี้เป็นครั้งสุดท้ายในชีวิตที่ตนจะได้นั่งรถเข็นไปร่วมงานถวายพระเพลิงพระบรมศพ ในหลวงรัชกาลที่ ๙** เพราะตลอดระยะเวลา ๓-๔ ปีที่ผ่านมาตนเคยเดินทางด้วยรถวีลแชร์ไปถวายพระพรให้พระองค์ท่านให้หายประชวรมาแล้ว จนกระทั่งพระองค์ท่านเสด็จสวรรคตก็เดินทางไปกราบพระบรมศพแล้ว ๓ ครั้ง ซึ่งการแสดงออกของแต่ละคนไม่เหมือนกัน **จะเดินทางไปโดยไม่รบกวนผู้ใด ค่ำไหนนอนนั่น ได้เตรียมเสื้อผ้า เต้นท์ อุปกรณ์จำเป็นต่างๆ ไว้สำหรับพักค้างคืน** สำหรับวันนี้เป็นวันแรกตั้งเป้าจุดหมายปลายทางที่ อ.วชิรบารมี จ.พิจิตร

สำหรับ**ลุงหมีนั้นพิการด้วยโรคกล้ามเนื้ออ่อนแรงหรือ ALS เป็นคนไทยคนหนึ่งที่เคยได้รับพระมหากรุณาธิคุณพระราชทานความช่วยเหลือด้านการรักษาพยาบาล เคยถวายฎีกา เมื่อครั้งเริ่มป่วยกล้ามเนื้ออ่อนแรงแขนขา ขยับแทบไม่ได้ ในช่วงปี ๒๕๕๐** และได้รับการช่วยเหลือด้านการรักษาที่ รพ.ราชวิถี ที่กรุงเทพฯ แต่โรคชนิดนี้เป็นโรคที่รักษาไม่หายขาด จึงต้องพึ่งวีลแชร์มาตลอด ที่ผ่านมามีชาวพิษณุโลกให้กำลังใจจำนวนมาก ต่อมาลุงหมีได้ร่วมกิจกรรมมาอย่างสม่ำเสมอ ทั้งกิจกรรมปั่นเพื่อแม่กิจกรรมปั่นเพื่อพ่อ ตลอดระยะเวลา ๓ ปี ลุงหมีเดินทางไปทั่วประเทศเข้าร่วมกิจกรรมเดินวิ่ง ทั้งระยะสั้นและแบบมาราธอน จนเป็นที่รู้จักและเป็นแรงบันดาลใจให้ผู้พิการอีกจำนวนมาก (เดลินิวส์ออนไลน์ ๑๕ ต.ค.๖๐)

**พม.แจ้งผู้พิการร่วมพระราชพิธีฯ ถวายดอกไม้จันทน์**

 **กระทรวงการพัฒนาสังคมและความมั่นคงของมนุษย์ (พม.) ได้จัดทำแนวทางการประชาสัมพันธ์ กรณีผู้พิการ** จะเดินทางมาร่วมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร ดังนี้

**๑.ขอความร่วมมือผู้พิการ**ที่ประสงค์จะร่วมพิธีถวายดอกไม้จันทน์ เข้าร่วมพิธีถวายดอกไม้จันทน์ ตามซุ้มบริการ บริเวณใกล้บ้าน เนื่องจากในวันงานพระราชพิธีฯ จะมีประชาชนหนาแน่น อาจไม่ได้รับความสะดวก

**๒.กรณีผู้พิการที่สามารถช่วยเหลือตนเองได้** ขอความร่วมมือมีผู้ติดตาม เพื่อช่วยดูแลอำนวยความสะดวก


**๓.ผู้พิการสามารถเข้าร่วมพิธีถวายดอกไม้จันทน์ที่ซุ้มบริเวณภายในกระทรวงการพัฒนาสังคมและความมั่นคงของมนุษย์** เนื่องจากจุดบริการดังกล่าว เป็นสถานที่ที่มีเครื่องอำนวยความสะดวกรองรับผู้พิการอยู่แล้ว เช่น ทางลาด ห้องน้ำผู้พิการ เป็นต้น

**๔.หากต้องดูแลผู้พิการที่เข้ามาพร้อมประชาชนจำนวนมาก** เจ้าหน้าที่ที่พบเห็นควรจะพาผู้พิการมาพัก และพูดคุยทำความเข้าใจ ณ จุดบริการที่ใกล้ที่สุด หรือพาเข้าพักในหน่วยบริการทางการแพทย์(news.thaipbs.or.thออนไลน์ ๑๖ ต.ค.๖๐)

**ช่อง ๗ สี มอบเงินบริจาคผลิตรถวีลแชร์ ๕๐ คัน ถวายเป็นพระราชกุศล ครบรอบ ๑ ปี วันสวรรคต**

**** **ช่อง ๗ สี บริจาคเงินเพื่อสนับสนุนผลิตรถวีลแชร์ จำนวน ๕๐ คัน ให้กับมูลนิธิคนพิการไทย เพื่อถวายเป็นพระราชกุศลเนื่องในวันครบ๑ปีแห่งการเสด็จสวรรคตของในหลวงรัชกาลที่๙** นายสมเกียรติ เจริญภิญโญยิ่ง กรรมการผู้ช่วยกรรมการผู้จัดการ พร้อมด้วยนักแสดง หลุยส์ เฮสดาร์ซัน, เซฟฟานี่ อาวะนิค, พิธีกรรายการดีสนีย์คลับ และจีรนันท์ เขตพงศ์ ผู้ประกาศข่าว ๗ สีช่วยชาวบ้าน ในนามสถานีโทรทัศน์สีกองทัพบกช่อง ๗ **มอบเงินบริจาคสำหรับผลิตรถวีลแชร์ จำนวน ๕๐ คัน เป็นจำนวน ๒๔๐,๐๐๐ บาท ให้กับมูลนิธิคนพิการไทย เนื่องในวันครบ ๑ ปี แห่งการเสด็จสวรรคต พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ ๙ เพื่อถวายเป็นพระราชกุศล**และเพื่อเสริมสร้างคุณภาพชีวิตให้แก่ผู้พิการทางการเคลื่อนไหวให้สามารถดำรงชีวิตในสังคมได้  
 ทั้งนี้ **การผลิตได้ให้ "โรงงานไทยวีล" ซึ่งผลิตโดยช่างคนพิการ ที่จะเป็นการส่งเสริมอาชีพให้แก่ผู้พิการอีกทางหนึ่งด้วย โดยคาดว่าจะผลิตแล้วเสร็จในเดือนธันวาคมนี้** (news.ch๗.comออนไลน์ ๑๖ ต.ค.๖๐)

**ภาษามือ..เปิดโลกเงียบ…สู่โลกกว้าง**



**ในอนาคต (อันไกล,อีกนาน)  
far into the future**

**'ร.๑๐'ทรงชื่นชม'นางฟ้าซาลอน' จิตกุศล-ตัดผมคนพิการ**

****  **“ในหลวงรัชกาลที่ ๑๐” ทรงชื่นชม ช่างตัดผม ฉายา “นางฟ้าซาลอน” พระราชทานอุปกรณ์ตัดผม หลังเป็นจิตอาสาตระเวนตัดผมและช่วยเหลือคนป่วยหรือพิการฟรี มานานหลายปี โดยไม่หวังสิ่งตอบแทน**

**นายฤชวีพัฒน์ หรือช่างกอล์ฟ จิราวัฒน์มงคล อายุ ๓๘ ปี** ชาว อ.ปากช่อง จ.นครราชสีมา **ปัจจุบันเป็นช่างตัดผมที่ร้านแห่งหนึ่งในเขตเทศบาลเมืองหัวหิน** จ.ประจวบคีรีขันธ์ รู้สึกตื้นตันใจอันหาที่สุดมิได้หลังจากที่**เข้ารับพระราชทานช่อดอกไม้ อุปกรณ์ตัดผม และเสื้อยืด ธ สถิตในดวงใจไทยนิรันดร์จาก สมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ ๑๐** โดยมี พล.ต.กัลย์สรรค์ จันทรเสน เป็นผู้แทนพระองค์นำสิ่งของพระราชทานมามอบให้ที่ศาลาราชประชาสมาคม วังไกลกังวล อ.หัวหิน เมื่อวันที่ ๑๖ ก.ย.ที่ผ่านมา

ทั้งนี้ **พล.ต.กัลย์สรรค์ ได้เชิญพระกระแสรับสั่ง “ในหลวงรัชกาลที่ ๑๐ ว่า” พระองค์ท่านทรงทราบและขอชื่นชมจากการทำความดี จนทำให้พระองค์ท่านทรงทอดพระเนตรเห็น**จึงได้ทรงพระกรุณาโปรดเกล้าโปรดกระหม่อมให้นำเครื่องมืออุปกรณ์สำหรับตัดผม เพื่อนำไปใช้ประกอบอาชีพและนำไปใช้ตัดผมให้กับผู้พิการ และเสื้อพระราชทานมามอบให้เพื่อเป็นกำลังใจและขอให้รักษาความดีที่ได้ทำไว้ต่อไป

ขณะที่ **นายฤชวีพัฒน์ กล่าวว่า รู้สึกปลาบปลื้มในพระมหากรุณาธิคุณอย่างหาที่สุดมิได้และจะขอปฏิบัติกิจกรรมนี้อย่างต่อเนื่องตลอดไป** สำหรับ นายฤชวีพัฒน์ เป็นช่างตัดผมจิตอาสา ตระเวนตัดผมและนำสิ่งของต่างๆไปช่วยเหลือให้กับผู้เจ็บป่วยและพิการทั้งประเทศมานานร่วม๑๐ ปี โดยใช้เฟซบุ๊กชื่อ “นางฟ้าซาลอน” แจ้งเบาะแสคนป่วยและพิการจนเป็นที่รู้จักดีในโลกโซเซียล ซึ่ง**ภายหลัง นายฤชวีพัฒน์ได้รับสิ่งของพระราชทาน ต่างก็มีผู้เข้ามาแสดงความคิดเห็นชื่นชมนางฟ้าซาลอนกันเป็นจำนวนมาก** (เดลินิวส์ออนไลน์ ๒๐ ก.ย.๖๐)

**นางงามหูหนวกโลกทำดีเพื่อพ่อ**

** **

**นางงามหูหนวกโลกคนแรกของไทย มีพลังความมุ่งมั่นทำดีเพื่อพ่อและพิสูจน์ความสามารถ สู้ชีวิตเพื่อให้คนพิการได้มีที่ยืนในสังคม** **ดอกไม้จันทน์ภักดีภูมินทร์ ฝีมือน้องน้ำหวาน และเพื่อนๆ นักศึกษาที่เรียนคณะเทคโนโลยีคหกรรมศาสตร์ มหาวิทยาลัยเทคโนโลยีราชมงคลพระนคร** ด้วยกันบรรจงประดิษฐ์ดอกไม้จันทน์ เตรียมนำไปมอบให้กรุงเทพมหานครได้ใช้ในพระราชพิธีถวายพระเพลิงพระบรมศพในหลวงรัชกาลที่๙  
 **เป็นอีก ๑ กิจกรรมที่น้องหวานได้ทำในรั้วอุดมศึกษา ด้วยบุคลิกภาพที่ร่าเริง สดใส กล้าแสดงออก และมีน้ำใจ ทำให้เป็นที่รักของครูอาจารย์ และเพื่อนฝูงน้ำหวาน เป็นสาวไทยคนแรก ที่คว้ารางวัล Miss Deaf World ๒๐๑๗** เวทีประกวดสาวงามผู้บกพร่องทางการได้ยิน ระดับโลก มากกว่าบุคลิกความสวยงาม น้ำหวานยังมีผลการเรียนดี ยึดคติความขยันหมั่นเพียรด้วยจิตใจที่เข้มแข็ง ไม่ย่อท้อต่ออุปสรรค เป็นคนมองโลกแง่ดีและเห็นคุณค่าของตัวเอง   
 **น้ำหวานมีความฝัน ต้องการเปิดร้านดอกไม้และก้าวเข้าสู่แวดวงนางแบบ ดารานักแสดง สำคัญที่สุด คืออยากเป็นครู สอนผู้พิการคนอื่นๆ และใช้ชีวิตพอเพียง** ตามคำสอนพ่อของแผ่นดิน การสู้ชีวิตของน้องน้ำหวาน แม้บกพร่องทางการได้ยิน แต่ไม่พิการทางใจ มุ่งมั่นตั้งใจทำดี พิสูจน์ตัวเองให้วันนี้ได้มีที่ยืนในสังคม สร้างคุณค่า สร้างชื่อเสียงให้ประเทศชาติ (amarintv.comออนไลน์ ๒๕ ก.ย.๖๐)

**ชมไลฟ์สไตล์ กันยา เซสเซอร์ ผู้ท้าทายชีวิตกับทุกอุปสรรค แม้จะไร้ขาทั้ง ๒ ข้าง**

**เปิดไลฟ์สไตล์ กันยา เซสเซอร์ สาวไร้ขาเลือดไทย กับการใช้ชีวิตในสิ่งที่ต้องการ โดยไม่ยอมให้ร่างกายมาเป็นอุปสรรคต่อจิตใจ** ถือเป็นอีกหนึ่งบุคคลที่สร้างแรงบันดาลใจให้กับผู้คนทั่วโลก สำหรับ **กันยา เซสเซอร์  สาวไร้ขาเลือดไทย วัย ๒๕ ปี ซึ่งไปเติบโตที่สหรัฐฯ แม้จะมีอุปสรรคทางร่างกายตั้งแต่กำเนิด แต่เธอก็พิสูจน์ให้เห็นแล้วว่าเรื่องดังกล่าวไม่ใช่ปัญหากับชีวิตแต่อย่างใด** จากเด็กที่ต้องนั่งรถเข็น กันยา เลือกที่จะฝึกฝนที่จะเคลื่อนที่ด้วยมือและแขน **จากนั้นจึงพัฒนาด้วยการหันมาเล่นสเกตบอร์ด ซึ่งถือเป็นกิจกรรมที่เธอสุดโปรดปราน ชนิดที่ว่าจะเดินทางไปไหนก็มักจะมีสเกตบอร์ดติดตัวไปเสมอ**ซึ่งเมื่อเห็นทักษะของเธอแล้วต้องบอกว่าคล่องแคล่วไม่แพ้คนปกติเลยทีเดียว  
 นอกเหนือจากสเกตบอร์ด **กันยา ยังมีโอกาสได้เรียนรู้และทดลองเล่นกีฬาอื่น ๆ ที่ท้าทาย โดยเฉพาะการเล่นเซิร์ฟบอร์ด ความสามารถเรื่องดังกล่าว ทำให้เธอมีโอกาสได้ไปปรากฏตัวในซีรีส์ดังอย่าง Hawaiifive๐**จนทำให้คนทั้งโลกได้รู้จักและเห็นถึงความสามารถของเธอจนได้รับเสียงชื่นชมล้นหลาม  
 ขณะเดียวกัน กันยา ยังชื่นชอบที่จะได้ทำกิจกรรมหลาย ๆ อย่างที่ท้าทาย ไม่ว่าจะเป็นการยิงปืน หรือแม้กระทั่งการขี่รถเอทีวีก็ทำมาแล้วทั้งสิ้น **ด้วยความโดดเด่นของ กันยา ทำให้อาชีพหลักของเธอนั้นคืองานถ่ายแบบ ขณะเดียวกันก็ยังมีงานโผล่ไปแจมในวงการบันเทิงอยู่เรื่อย ๆ** ไม่ว่าจะเป็นในซีรีส์ หรือ มิวสิควิดีโออีกด้วย  
 สุดท้ายนี้คงเห็นได้ชัดเจนว่า **แม้เธอจะมีร่างกายที่ไม่สมบูรณ์ แต่ กันยา ก็ไม่เคยย่อท้อหรือยอมแพ้ที่จะใช้ชีวิตในแบบที่ตัวเองต้องการ** และถือเป็นตัวอย่างที่ดีแก่หลายคน ที่ควรจะสลัดข้ออ้างต่าง ๆ หันมาทำในสิ่งที่ท้าทายเพื่อให้ชีวิตมีสีสันมากขึ้น (women.kapook.comออนไลน์ ๑๙ ก.ย.๖๐)

**"บิ๊กอู๋" เปิดศูนย์ "ยิ้มสู้ คาเฟ่" ฝึกอาชีพคนพิการอาเซียน**

****   **“บิ๊กอู๋” เปิดศูนย์ฝึกอาชีพคนพิการอาเซียน “ยิ้มสู้ คาเฟ่” หนุนเป็นศูนย์กลางการพัฒนาอาชีพ ชมมูลนิธิสากลเพื่อคนพิการ ช่วยแบ่งเบาภาระของภาครัฐ**

นายณรงค์ คงคำ โฆษกกระทรวงการพัฒนาสังคมและความมั่นคงของมนุษย์ เปิดเผยว่า **พล.ต.อ. อดุลย์ แสงสิงแก้ว รมว.การพัฒนาสังคมและความมั่นคงของมนุษย์ (พม.) เป็นประธานในพิธีเปิดศูนย์ฝึกอาชีพคนพิการอาเซียน “ยิ้มสู้ คาเฟ่” ของมูลนิธิสากลเพื่อคนพิการ** โดยมีคณะผู้บริหารกระทรวง พม. ร่วมลงพื้นที่ พร้อมด้วย นายวิริยะ นามศิริพงศ์พันธุ์ ประธานมูลนิธิสากลเพื่อคนพิการ และหน่วยงานที่เกี่ยวข้องให้การต้อนรับ ที่มูลนิธิสากลเพื่อคนพิการ ถนนอรุณอมรินทร์ กรุงเทพฯ

พล.ต.อ.อดุลย์ กล่าวว่า พม. โดยกรมส่งเสริมและพัฒนาคุณภาพชีวิตคนพิการ (พก.) ตระหนักถึงความสำคัญของคนพิการ ในการส่งเสริมสิทธิและสวัสดิการของคนพิการ โดยเพิ่มสวัสดิการเบี้ยความพิการ การส่งเสริมการมีงานทำและการจ้างงานคนพิการ การส่งเสริมการมีรายได้และการมีงานทำของคนพิการ เพื่อให้คนพิการมีอาชีพ มีรายได้ สามารถเลี้ยงตนเองได้ โดยความร่วมมือในรูปแบบประชารัฐเพื่อสังคม **รวมทั้งการสนับสนุนให้คนพิการได้รับบริการด้านการศึกษา บริการสุขภาพ การจัดทำสิ่งอำนวยความสะดวกสำหรับคนพิการ โดยมีเป้าหมายการพัฒนาที่ยั่งยืน ไม่ทิ้งใครไว้ข้างหลัง** เป็นการเปลี่ยนคนพิการจากภาระให้เป็นพลังของครอบครัว สังคม และประเทศชาติ

พล.ต.อ.อดุลย์ กล่าวต่อไปว่า **พก. และมูลนิธิสากลเพื่อคนพิการ ได้ตระหนักถึงความสำคัญของการส่งเริมอาชีพให้คนพิการมาอย่างต่อเนื่อง ซึ่งวันนี้ได้เปิดศูนย์ฝึกอาชีพคนพิการอาเซียน “ยิ้มสู้ คาเฟ่” ของมูลนิธิสากลเพื่อคนพิการ** เพื่อเป็นศูนย์กลางการส่งเสริมอาชีพและพัฒนาคุณภาพชีวิตคนพิการในระดับภูมิภาคเอเชีย และเป็นการประชาสัมพันธ์แหล่งจำหน่ายผลิตภัณฑ์ของคนพิการแก่ประชาชนทั่วไปอย่างกว้างขวาง โดยตนขอชื่นชมการดำเนินงานของมูลนิธิฯ ที่ได้ดำเนินงานให้บริการคนพิการทางด้านการศึกษา สังคม และสวัสดิการเพื่อการพัฒนาคุณภาพชีวิตคนพิการอย่างต่อเนื่อง **ช่วยแบ่งภาระของภาครัฐได้เป็นอย่างมาก อาทิ** โครงการบ้านยิ้มสู้ สร้างโอกาสการศึกษาแก่เด็กเล็กผู้พิการ โครงการหอศิลป์ยิ้มสู้ โครงการศูนย์จัดหางานและฝึกอาชีพสำหรับคนหูหนวก และโครงการจัดตั้งศูนย์ฝึกอาชีพคนพิการอาเซียน. (เดลินิวส์ออนไลน์ ๒๗ ม.ค.๖๐)

**หญิงตาบอดเปลี่ยนวิกฤตเป็นธุรกิจ**

****  **โทนี ครูวส์ คุณแม่ลูกสอง**รอดชีวิตจากมะเร็งต่อมน้ำตา แต่ต้องสูญเสียดวงตาข้างขวาไป หลังจากฟื้นตัวเธอกลับมาใช้ชีวิตตามปกติ **โดยสวมผ้าปิดตาสีดำเวลาออกนอกบ้าน แต่มักโดนทักว่าเหมือนโจรสลัด เธอจึงเกิดความคิดประดิษฐ์ผ้าปิดตาสีสันสดใสไว้ใช้แทน ซึ่งกลายเป็นจุดเริ่มต้นของธุรกิจส่วนตัวเล็ก ๆ ของเธอ** (bbc.comออนไลน์ ๒ ต.ค.๖๐)

**Uber เปิดบริการร่วมเดินทางสำหรับคนพิการ- ผู้สูงอายุ**

****  **ครั้งแรกในไทย บริการใหม่ uberASSIST อำนวยความสะดวกให้ผู้พิการและผู้สูงอายุ จับมือกับภาคีเครือข่ายขนส่งมวลชนทุกคนต้องขึ้นได้ Transportation For All (T๔A) ช่วยพัฒนาหลักสูตรให้พาร์ทเนอร์ร่วมขับ**

**นางสาวศิริภา จึงสวัสดิ์ ผู้จัดการประจำประเทศไทย Uber กล่าวว่า**   การเดินทางสำคัญสำหรับทุกคน แต่ไม่ใช่ทุกคนที่สามารถเดินทางได้อย่างราบรื่นทุกวัน **ยังมีคนจำนวนมากที่ต้องการบริการที่เป็นมิตร ปลอดภัย และสะดวกในการเดินทาง ทั้งผู้สูงอายุ คนพิการ รวมถึงผู้ใช้อื่นๆ** และเทคโนโลยีสามารถเชื่อมต่อพวกเขากับพาร์ทเนอร์ร่วมขับที่มีความเข้าใจและใส่ใจ เพื่ออำนวยความสะดวกในการเดินทางเพียงแค่ **เปิดแอพพลิเคชั่น Uber”**

นางสาวเสาวลักษณ์ ทองก๊วย หัวหน้าสำนักงานองค์การคนพิการสากลประจำภูมิภาคเอเชีย-แปซิฟิก หรือ DPI-AP (Disabled Peoples' International Asia-Pacific Region) และพันธมิตรภาคีเครือข่ายขนส่งมวลชนทุกคนต้องขึ้นได้ Transportation For All (T๔A) กล่าวว่า ประเทศไทยมีระบบขนส่งสาธารณะและสิ่งอำนวยความสะดวกเพื่อเป็นปัจจัยพื้นฐานสำหรับประชาชน  แต่ยังมีหลายปัจจัยที่ทำให้คนพิการไม่สามารถใช้บริการเหล่านั้นได้จริง **การยกระดับ ปรับปรุงระบบขนส่งมวลชนที่เอื้อสำหรับคนพิการและผู้สูงอายุให้สามารถออกมาดำเนินชีวิตในสังคมได้จึงเป็นพันธกิจหนึ่งของภาคีเครือข่ายขนส่งมวลชนทุกคนต้องขึ้นได้**

“ยินดีที่ได้เป็นพันธมิตรกับ uberASSIST **ที่เห็นถึงปัญหาและเข้าใจความต้องการ พร้อมเสนอทางเลือกเพื่อเติมเต็มและอำนวยความสะดวกด้านการเดินทางให้กับคนพิการ ผู้สูงอายุ  และผู้ที่ยังไม่สามารถเดินทางในชีวิตประจำวันได้อย่างสะดวก** โดยพาร์ทเนอร์ร่วมขับ uberASSIST จะต้องผ่านหลักสูตรกิจกรรมให้ความรู้และผ่านการทดสอบเพื่อให้สามารถอำนวยความสะดวกให้กับคนพิการด้วยความเข้าใจ ใส่ใจ ไว้วางใจได้และที่สำคัญที่สุดด้วยความปลอดภัย **ซึ่งจะทำให้คนพิการได้รับประโยชน์จากบริการนี้อย่างเต็มที่ไม่ว่าจะเป็นการกำหนดเวลาเดินทาง ทราบค่าเดินทางไปจนถึงความสบายใจทั้งตัวเองและครอบครัว**

**พาร์ทเนอร์ ร่วมขับ บริการ uberASSIST   จะต้องเป็นผู้ขับมีคะแนนดาวสูงและมีประสบการณ์การขับ Uber มาแล้วมากกว่า ๑๐๐ เที่ยว**  **เป็นรถขนาดกลางที่ใส่รถเข็นแบบพับได้**  ไม่ใช่รถพยาบาล หรือรถฉุกเฉิน และต้อง มีความเข้าใจ พร้อมให้บริการและอำนวยความสะดวกสบายแก่ผู้ที่เรียกใช้บริการ ไม่ว่าจะเป็นคนพิการ ผู้สูงอายุ

**วิธีใช้บริการ UberASSIST ต้องดาวน์โหลดแอพพลิเคชั่น Uber.** ใส่จุดเริ่มต้นและสถานที่ปลายทาง กดเลือก uberASSIST โดยตัวเลือกอื่นจะกลายเป็นสีเทา. กดเรียกรถแล้วเตรียมตัวให้พร้อมระหว่างรอรถมารับ หากต้องการความช่วยสามารถแจ้งกับพาร์ทเนอร์ร่วมขับ ล่วงหน้าได้ด้วยการโทรหรือส่งข้อความในแอพ (เดลินิวส์ออนไลน์ ๕ ต.ค.๖๐)

**จักษุแพทย์วินิจฉัยว่า อาการดังกล่าวเกิดจากเส้นเลือดแดงของจอประสาทตาอุดตัน**

 **หญิงสาวชาวจีนวัย ๒๑ ปี จากเมืองตงกวน มณฑลกวางตุ้ง ต้องสูญเสียการมองเห็นของดวงตาข้างขวาอย่างฉับพลัน หลังจากใช้เวลาทั้งวันเล่นเกมบนโทรศัพท์มือถือ** โดยจักษุแพทย์วินิจฉัยว่า อาการดังกล่าวเกิดจากเส้นเลือดแดงของจอประสาทตาอุดตัน หรือเลือดไม่สามารถไหลเข้าไปหล่อเลี้ยงดวงตาได้โดยหญิงสาวเผยว่า **เธอมักจะเล่นเกมในโทรศัพท์มือถือติดต่อกัน ๗-๘ ชั่วโมงโดยไม่หยุดพักเป็นประจำ ซึ่งแพทย์ชี้ว่านี่คือสาเหตุหลักที่ทำให้ตามืดบอดกะทันหัน** จึงขอเตือนประชาชนให้ระมัดระวังการใช้อุปกรณ์อิเล็กทรอนิกส์ต่างๆและควรลดภาวะสายตาอ่อนล้าด้วยการพักสายตาอย่างสม่ำเสมอ(social.tvpoolonline.comออนไลน์ ๕ ต.ค.๖๐)

**นกแอร์ แจง ขอโทษ ผู้โดยสารพิการหลังไม่ให้ขึ้นเครื่อง**



**เกิดขึ้นอีกกับประเด็นระหว่างผู้โดยสารกับสายการบิน นกแอร์ ที่ไม่อนุญาต ให้ผู้พิการ ที่ไม่สามารถช่วยเหลือตัวเองได้ขึ้นเครื่อง ล่าสุดผู้บริหารนกแอร์ ชี้แจงขอโทษถึงประเด็นนี้**

เมื่อวันที่ (๑๒ ต.ค. ๖๐) ผู้สื่อข่าวรายงานว่า นางสาวเสาวลักษณ์ ทองก๊วย กรรมการวินิจฉัยการเลือกปฏิบัติโดยไม่เป็นธรรมระหว่างเพศ และนายศุภวัฒน์ เสมอภาค เจ้าหน้าที่ฝ่ายกิจการต่างประเทศ องค์การคนพิการสากลประจำภูมิภาคเอเชียและแปซิฟิก เดินทางเข้าร้องเรียนนางอังคณา นีละไพจิตร กรรมการสิทธิมนุษยชนแห่งชาติ **หลังถูกสายการบินนกแอร์ปฏิเสธขึ้นเครื่องและใช้วาจาคุกคามสิทธิ์ อ้างว่า เป็นผู้พิการไม่สามารถช่วยเหลือตัวเองได้**

นางสาวเสาวลักษณ์ เปิดเผยว่า **จองตั๋วเป็นหมู่คณะ ๘ ที่นั่ง มีคนพิการ ๒ ที่นั่งและผู้ช่วยคนพิการ ๑ ที่นั่ง พอถึงสนามบินดอนเมือง ถูกเจ้าหน้าที่สายการบินนกแอร์ปฏิเสธการขึ้นเครื่อง อ้างว่า ไม่สามารถให้ผู้โดยสารพิการนั่งรถเข็นเดินทางคนเดียวได้** แม้คณะจะระบุว่ามีผู้ร่วมเดินทาง ๘ คน ต่อมาอ้างว่าต้องให้กัปตันเป็นผู้ตัดสินใจ สุดท้ายก็ไม่อนุญาตให้ขึ้นเครื่อง ต้องไปซื้อตั๋วสายการบินอื่น แต่ช่วงเวลาที่ไปซื้อตั๋ว มีคำพูด หนึ่งที่ทำให้คณะเดินทางมองว่าเป็นการคุกคามสิทธิ์

ล่าสุด **กัปตันนรหัช พลอยใหญ่ ประธานเจ้าหน้าที่สายปฏิบัติการ บริษัท สายการบินนกแอร์ จำกัด (มหาชน) ชี้แจงขออภัยผู้โดยสารต่อเหตุการณ์ที่เกิดขึ้น** คณะผู้บริหารจะเข้ามากำกับดูแลและแก้ไขอย่างใกล้ชิด ไม่ให้เกิดความเข้าใจผิดในการให้บริการผู้โดยสารที่ต้องการความช่วยเหลือพิเศษ

ส่วนการคุ้มครองสิทธิของผู้โดยสารที่ใช้บริการสายการบินของไทย ทีมข่าวสอบถามไปยังสำนักงานการบินพลเรือนแห่งประเทศไทย **ระบุอ้างอิงตามประกาศกระทรวงคมนาคม ไว้ชัดเจนในข้อที่ ๘ กรณีคนพิการ หรือ บุคคลที่ไมสามารถช่วยเหลือตัวเองได้ สายการบินต้องปฏิบัติโดยให้บริการและดูแลเป็นกรณีพิเศษตามหลักปฏิบัติสากล สายการบินสามารถปฏิเสธ การรับผู้โดยสารพิการได้** แต่ต้องแจ้งผู้โดยสารล่วงหน้าก่อนการเดินทาง ๔๘ ชั่วโมง ขณะเดียวกันผู้พิการที่จะโดยสาร ต้องแจ้งสายการบินก่อนการเดินทาง ๔๘ ชั่วโมงเช่นกัน เพื่อให้สายการบินประเมินการดูแล อุปกรณ์ช่วยเหลือ (money.sanook.comออนไลน์ ๑๒ ต.ค.๖๐)

**สุขภาพจิต"วัยทำงาน"น่าห่วง!**



**เผยปัญหาสุขภาพจิตวัยทำงาน น่าห่วงฆ่าตัวตาย อัตราสำเร็จสูงที่สุด ขณะที่โทรปรึกษาสายด่วนกว่า ๒ หมื่นคนเรื่องจิตเวช แนะยึด ๖ โมดูล ๘ เครื่องมือสร้างสุขที่ทำงาน**

ที่กรมสุขภาพจิต **มีการจัดงานเนื่องในวันสุขภาพจิตโลก ประจำปี ๒๕๖๐(World Mental Health Day ๒๐๑๗) ภายใต้แนวคิด “Mental health in the workplace : จิตดี๊ดี...มีสุข...สนุกกับงาน”** โดยน.ต.นพ.บุญเรือง ไตรเรืองวรวัฒน์ อธิบดีกรมสุขภาพจิต กล่าวว่า ปัญหาสุขภาพจิตวัยทำงานในทั่วโลกที่พบบ่อย คือ โรคซึมเศร้า ประมาณ ๓๐๐ ล้านคน และ ภาวะเครียด โรควิตกกังวล ประมาณ ๒๖๐ ล้านคน เพราะชีวิตส่วนใหญ่ของเราจะอยู่ในช่วงเวลาของการทำงาน ซึ่งมีความสัมพันธ์กับคุณภาพชีวิตและความเป็นอยู่ หากมีประสบการณ์การทำงานที่ดี ย่อมส่งผลดีต่อคุณภาพชีวิตและผลผลิตของงาน ตรงกันข้าม หากมีประสบการณ์การทำงานที่ไม่ดี ย่อมส่งผลต่อสุขภาพกาย สุขภาพจิต เกิดปัญหาสุขภาพตามมา อาจใช้ยาเสพติด สุรา และหยุดงาน

**สำหรับประเทศไทย ปัญหาสุขภาพจิตวัยทำงาน (ช่วงอายุ ๒๐ - ๕๙ ปี) ที่น่าห่วง คือ ปัญหาการฆ่าตัวตาย** ซึ่งพบว่าเป็นกลุ่มวัยที่มีอัตราการฆ่าตัวตายสำเร็จสูงที่สุด อยู่ที่ ๘.๐๔ ต่อแสนประชากร โดยเฉพาะอายุระหว่าง ๓๕-๓๙ ปี มีอัตราการฆ่าตัวตายมากที่สุด ๙.๕๕ ต่อแสนประชากร และจากสถิติการขอรับบริการปรึกษาปัญหาสุขภาพจิตของวัยทำงาน ผ่านสายด่วนสุขภาพจิต ๑๓๒๓ ปีที่ผ่านมาจนถึงปัจจุบัน พบว่า **ปัญหาทางจิตเวช เป็นปัญหาสำคัญลำดับแรกที่วัยทำงานโทรเข้ามาปรึกษามากที่สุด** จำนวน  ๒๐,๑๐๒ คน **รองลงมา คือ ปัญหาความเครียดหรือวิตกกังวล** จำนวน ๑๗,๓๔๗ คน เช่น ปัญหาเกี่ยวกับสุขภาพกาย โรคเรื้อรัง มีหนี้สิน เป็นต้น **ปัญหาความรัก** จำนวน ๔,๗๗๖ คน **ปัญหาครอบครัว** ๒,๕๑๓ คน **และซึมเศร้า** ๒,๐๘๕ คน ตามลำดับ ทั้งนี้ กรมสุขภาพจิตได้พัฒนากระบวนการดำเนินงานให้สอดรับกับสถานการณ์สุขภาพจิตของประชาชนทั่วประเทศ ในกลุ่มวัยทำงานได้จัดให้มีโปรแกรมสร้างสุขทั้งในสถานประกอบการและในชุมชน

**นพ.พงศ์เกษม ไข่มุกด์ รองอธิบดีกรมสุขภาพจิต กล่าวว่า** **โปรแกรมสร้างสุขในสถานประกอบการ ๖ โมดูล(Module)  ได้แก่** ๑**.ฝึกมองโลกในแง่ดี** มองจุดดีของตนเอง มองเห็นสิ่งดีๆ ในสิ่งที่ไม่ดี ทุกปัญหาย่อมมีทางแก้ไข ไม่คงอยู่เสมอไป คลี่คลายได้ตามกาลเวลา **๒.ปรับเปลี่ยนความคิด** เปิดใจกว้าง มองรอบด้าน ลดอคติและทิฐิ สร้างกำลังใจ ดำเนินชีวิตต่อไปอย่างเป็นสุข **๓.สร้างความเข้มแข็งทางใจ** ด้วยพลัง อึด – ควบคุมอารมณ์ อดทนตั้งสติ เตรียมรับมือกับปัญหา ฮึด – สร้างกำลังใจ ไม่สิ้นหวังท้อถอย มองทุกปัญหามีทางออก สู้ – ลุกขึ้นเผชิญหน้า หาแนวทาง วางเป้าหมาย ไม่รีรอ เร่งแก้ไข ใช้วิธีที่เหมาะสม **๔.สร้างวัฒนธรรมการมีส่วนร่วม** เพื่อนำไปสู่องค์กรสร้างสุข ยอมรับความคิดเห็น เน้นการมีส่วนร่วม ร่วมสร้างแนวทางหลัก ชักชวนให้ปฏิบัติ จัดทำเป็นวัฒนธรรมองค์กร **๕.มีหลักพักใจในการดำเนินชีวิต** ค้นหาพลังใจ อิงหลักคิดในการดำเนินชีวิต เช่น ความกตัญญู ศาสนา การให้อภัย  เมื่อวิกฤตก็ให้ใช้เป็นพลังฟื้นฟูใจ และ **๖. พึงพอใจในสิ่งที่มี** พอดีในความพอเพียง รู้จักพอเพียง พอใจในสิ่งที่มี พอดีในสิ่งที่ได้

**สำหรับ ๘ เครื่องมือสร้างสุขในชุมชน ได้แก่** **๑.ค้นหาจุดดีของตนเอง** มองหาสิ่งดีของตนเอง แล้วอย่าเก็บไว้ นำออกมาใช้อย่างสร้างสรรค์ **๒.ค้นหาจุดดีของผู้อื่น** เปิดใจค้นหา มองว่าคนอื่นก็มีดี ชื่นชมผู้อื่นอย่างจริงใจ **๓.เพิ่ม ๓ อ.** ขจัดสุรา สารเสพติด บุหรี่ รับประทาน อาหาร ให้ครบ ๕ หมู่ มีประโยชน์ต่อสุขภาพ ลดหวาน มัน เค็ม ออกกำลังกาย ครั้งละ ๓๐ นาที อย่างน้อย ๓-๕ วันต่อสัปดาห์ อารมณ์แจ่มใส จัดการความเครียดได้รู้จักผ่อนคลาย หลีกเลี่ยง ลด ละ เลิกบุหรี่ สุรา และสารเสพติด **๔.ครอบครัวอบอุ่น** ทำกิจกรรมร่วมกัน ให้เวลา ให้ความรัก เป็นที่พักพิงทางใจ ใส่ใจรับฟัง แบ่งปันทุกข์สุข **๕.สมดุลชีวิต** ด้วยหลัก ๘-๘-๘ ฉลาดจัดการเวลา นอนหลับให้เต็มที่ ทำงานอย่างดีเต็มความสามารถ อย่าให้ขาดสร้างสุขในครอบครัว **๖.เป็นจิตอาสาและทำประโยชน์ให้ผู้อื่น** แบ่งปันช่วยเหลือผู้อื่นตามความสามารถ หาโอกาสทำประโยชน์ต่อสังคม **๗.มีเครื่องยึดเหนี่ยวจิตใจ** ค้นหาพลังใจ อิงหลักคิดในการดำเนินชีวิต เมื่อวิกฤตให้เป็นพลังฟื้นฟูใจ และ **๘.พึงพอใจในสิ่งที่มี** ด้วยการรู้จักพอเพียง พอใจในสิ่งที่มี พอดีในสิ่งที่ได้ รองอธิบดีกรมสุขภาพจิต กล่าว (คมชัดลึกออนไลน์ ๑๐ ต.ค.๖๐)

**ภพต์ เทภาสิต ผู้พิการนักสู้ผู้ไม่ยอมแพ้ "เป่าแก้ว" สร้างสินค้าขายคนทั่วโลก**

“ไม่มีใครอยากเป็นคนพิการหรอกครับ...แต่เมื่อโชคชะตาทำให้ต้องกลายเป็นแบบนี้ ก็ต้องเข้มแข็ง ไม่ท้อถอยและสู้เพื่อมีชีวิตอยู่บนโลกใบนี้ต่อไป” **นายภพต์ เทภาสิต วัย ๔๘ ปี เกริ่นนำชีวิตตัวเองพร้อมเล่าถึงสาเหตุความพิการว่า** เมื่อประมาณปี ๒๕๓๖ ช่วงนั้นกำลังอายุเข้าสู่ช่วงวัยเบญจเพสและทำงานอยู่ที่บริษัทอุตสาหกรรมสีทาเครื่องบินอยู่ที่ย่านจังหวัดสมุทรปราการ จำได้ว่า**วันนั้นเลิกงานแล้วกำลังจะไปงานเลี้ยงวันเกิดเพื่อนร่วมงาน ได้ถูกรถยนต์คันหนึ่งชนรถจักรยานยนต์ที่ขับไป มีผู้นำส่งโรงพยาบาล อาการอยู่ในขั้นสาหัส แพทย์ปั๊มหัวใจถึง๑๑ครั้งและโชคดีรอดชีวิตมาได้**

จากอุบัติเหตุครั้งนั้นส่งผลให้กระดูกสันหลังหัก กล้ามเนื้อช่วงล่างไม่มีความรู้สึกใดๆ ตอนนั้นหน้าที่การงานกำลังรุ่งเรือง ทำงานมีเงินเดือนและรายได้ พิเศษต่างๆ รวมแล้วไม่ต่ำกว่า ๕ หมื่นบาท เรียกว่าเป็นจำนวนมากอยู่ในสมัยนั้น **แต่แล้วอนาคตก็ต้องหมดสิ้นลง ต้องออกจากงาน แถมยังกลายเป็นผู้พิการเดินไม่ได้เมื่อกลายเป็นผู้พิการ แม้ในช่วงแรกนายภพต์จะทำใจไม่ได้จนเคยคิดฆ่าตัวตาย แต่ด้วยหัวใจที่แข็งแกร่งเข้มแข็ง ไม่ยอมแพ้ต่อชะตากรรมชีวิต และพยายามหาอะไรทำเพื่อเป็นรายได้เลี้ยงตัวเอง จึงไปสมัครอบรมฝึกอาชีพคนพิการ** แล้วเรียนปั้นแป้ง ทำเป็นดอกกุหลาบขาย แม้จะลงทุนน้อยมีตัวเลขว่ากำไรมาก แต่ก็ขายไม่ได้ หรือบางครั้งก็ขายได้ก็แค่ชิ้นละ๑๐-๒๐บาทซึ่งไม่สามารถสร้างรายได้เลี้ยงตัวเองได้พอ  
 **หลังมีการรวมตัวคนพิการเป็นกลุ่มเป็นก้อนกันขึ้นมาในชื่อ “สหกรณ์คนพิการ” และลองทำโน่นทำนี่ขายอยู่หลายอย่าง อาทิ** ของเหลือใช้จากเกล็ดปลา ยาหม่อง ยาดม เทียนแฟนซี ทำไข่เค็ม กล้วยทอด ทำหลอด LCD ใส่ในเทียนเจลและกระเป๋าต่างๆ ภพต์หันมาเรียนเป่าแก้ว โดยเป่าตามไอเดียที่คิดขึ้นเองเป็นรูปต่างๆ ปรากฏว่ามาถูกทาง **งานเป่าแก้วได้รับความสนใจและขายได้ จึงรวมตัวคนเป่าแก้วเข้าเป็นสมาชิกสหกรณ์ ผลิตงานเป่าแก้วขาย**

ต่อมา **กลุ่มบริษัทคิงเพาเวอร์ กรุ๊ป มาเห็นผลงาน จึงเข้ามาให้การช่วยเหลือสนับสนุนสั่งชิ้นงานเป่าแก้วไปขายในดิวตี้ฟรี สำหรับขายลูกค้าต่างชาติ ทำให้ผู้พิการที่ยึดอาชีพเป่าแก้วมีรายได้มากพอที่จะเลี้ยงตัวเองและครอบครัว** อีกทั้ง สินค้าเป่าแก้วที่คิงเพาเวอร์นำไปขายก็กลายเป็นสินค้าขายดี มีนักท่องเที่ยวจากทั่วโลกซื้อเป็นของฝากมากมาย เพราะถือเป็นงานแฮนด์เมดที่มาจากความสามารถจริงๆเมื่อถามถึงคนเป่าแก้วในประเทศไทยมีจำนวนเท่าใด ภพต์บอกว่า ไม่น่าจะเกิน ๒๐๐ คน **สำหรับในกลุ่มของตนที่ผลิตงานเป่าแก้วส่งคิงเพาเวอร์ จะจัดทำตามออร์เดอร์เพื่อไม่ให้เกิดการเหลือจำหน่าย ได้นำความรู้ความสามารถมาผลิตงานนี้เพื่อให้มีต่อไปอย่างยั่งยืน**และงานเป่าแก้วเป็นงานอิสระทำได้มากได้น้อยขึ้นอยู่กับความขยันของตัวเอง  
 นอกจากนี้งานผลิตงานเป่าแก้วส่งคิงเพาเวอร์ ยังช่วยต่อยอดงานของคนพิการในกลุ่ม โดยให้ผลิตกล่องผ้าไหม กล่องกระจกหรือตู้กระจกสำหรับใส่ชิ้นงานเป่าแก้ว **โดยงานเป่าแก้วที่ขายดีที่สุดคือ การเป่าแก้วรูปช้างที่เป็นสัญลักษณ์ของไทย** และงานเป่าแก้วสองชิ้นแรกที่ทำให้คิงเพาเวอร์ ได้เป่าเป็นรูปช้างแม่ลูกกับรูปม้าพยศ

สำหรับ**งานเป่าแก้วของนายภพต์และกลุ่มคนในสมาชิกกลุ่มเป่าแก้ว มีวางจำหน่ายที่คิงเพาเวอร์ตามสาขาต่างๆ ดังนี้** สาขาศรีวารี ลาดกระบัง คิงเพาเวอร์ ซอยรางน้ำ คิงเพาเวอร์ท่าอากาศยานสุวรรณภูมิและคิงเพาเวอร์ดิวตี้ฟรีที่พัทยา **และเป็นที่น่ายินดีว่ายอดงานเป่าแก้วที่ผ่านมาคิงเพาเวอร์สั่งไปแล้วประมาณ ๘ พันชิ้น สร้างรายได้ ให้แก่สหกรณ์คนพิการเป็นเงินกว่า ๔ ล้านบาท** “ต้องขอบคุณคิงเพาเวอร์เป็นอย่างมากที่ช่วยเหลือและสนับสนุนให้คนพิการให้มีงานมีเงินได้อย่างภาคภูมิใจ” นายภพต์ กล่าว  
 ด้าน น.ส.อารยา เปล่งขำ ผู้อำนวยการส่วนงาน จัดซื้อสินค้ากลุ่มบริษัทคิงเพาเวอร์ กล่าวถึงงานเป่าแก้วว่า **เป็นสินค้าที่ขายดีเป็นที่นิยมมากของชาวต่างชาติมักซื้อติดมือเป็นของฝาก เพราะเป็นงานฝีมือ มีความสวยงาม ความประณีตและสื่อถึงความเป็นไทย** สินค้าเหล่านี้เป็นสินค้าที่มีคุณค่าเพราะทำจากความตั้งใจของผู้ผลิตจริงๆคิงเพาเวอร์จึงสนับสนุน

นอกจากงานเป่าแก้วแล้ว ผลิตภัณฑ์งานของกลุ่มคนพิการในความดูแลของนายภพต์แล้ว ยังมีการ**ทำเทียนเจล ทำหัวใจจิ๋ว กับงานบุดุนโลหะ ที่เป็นงานฝีมือมากๆ** ปัจจุบันมีผู้พิการผลิตงานแนวนี้อยู่ ๓ คน ซึ่งภพต์บอกว่าอยากให้คนช่วยสนับสนุนเพราะเป็นงานที่ดีมีคุณค่ามาก  
 **นายภพต์ กล่าวว่า** อยากเห็นสังคมไทยช่วยเหลือดูแลผู้พิการให้มากกว่านี้ ไม่ต้องการให้เอาเปรียบกัน **ผู้พิการบางคนมีความสามารถมี พรสวรรค์แต่ขาดคนสนับสนุนช่วยเหลือ** พร้อมกันนี้ นายภพต์ยังให้กำลังใจผู้พิการด้วยว่า**อย่าหมดหวัง อย่าท้อแท้ ขอให้ใจสู้และเห็นความสำคัญของชีวิตตนเองให้มากที่สุด**เพื่อที่จะยืนหยัดอยู่บนโลกนี้ให้ได้

“**ผมยึดถือคติประจำใจ อยู่ดี อยู่ได้ อยู่รอด อยู่ทน และที่อยู่มาได้จนถึงทุกวันนี้เป็นเวลากว่า ๒๐ ปี ทั้งที่ต้องกลายเป็น คนพิการ เพราะมีจิตใจสู้และมีความไม่ยอมแพ้ต่อชะตาชีวิต ทำให้มีชีวิตอยู่อย่างมีความสุขในวันนี้** จึงอยากให้กำลังใจผู้พิการคนอื่นๆว่า อย่าท้อแท้ ขอให้สู้ ทุกคนจะฝ่าฟันชีวิตไปได้” นายภพต์ กล่าวทิ้งท้าย ปัจจุบันนายภพต์ อาศัยอยู่ที่ ต.บางตลาด อ.ปากเกร็ด จ.นนทบุรี เป็นประธานสหกรณ์บริการผลิตภัณฑ์คน พิการไทย จำกัด ทำหน้าที่ฝ่ายบริหารและผลิต ใครต้องการคำแนะนำหรือสนับสนุนผลิตภัณฑ์ **สอบถาม ได้ที่ โทร.๐๘–๖๙๐๘–๘๒๕๘.** (ไทยรัฐออนไลน์ ๑๑ ต.ค.๖๐)

**หอการค้าปั้นอาชีพคนพิการ**

**** **หอการค้าจับมือ บ.ญี่ปุ่น-บริษัทในตลาดหลักทรัพย์ ปั้นอาชีพคนพิการตั้งเป้าปี ๖๑ เข้ามาทำงานในภาคธุรกิจ ๕.๕ หมื่นคน** นายวิชัย อัศรัสกร รองประธานกรรมการหอการค้าไทย เปิดเผยว่า  ขณะนี้หอการค้าไทยร่วมกับบริษัทในตลาดหลักทรัพย์แห่งประเทศไทย (ตลท.) , บริษัทญี่ปุ่นรายใหญ่ในไทย ๖๐ ราย และลำนักงานคณะกรรมการนโยบายรัฐวิสาหกิจ  (สคร.) ในการอบรมอาชีพและพัฒนาธุรกิจให้กับคนพิการ **โดยมีเป้าหมายที่จะส่งเสริมการจ้างงานในภาคธุรกิจอย่างน้อย ๕๕,๔๔๕ อัตราในปี ๖๑** จากปัจจุบันที่จ้างงานไปแล้ว ๔๖,๑๘๕ อัตรา เพื่อพัฒนาสังคมและส่งเสริมคุณภาพชีวิตของคนพิการ **ซึ่งเป็นหนึ่งในแนวทางของคณะทำงานของสายงานพัฒนาสังคมและส่งเสริมธรรมาภิบาล ที่ต้องการขับเคลื่อนด้านสังคมไทยให้ยั่งยืน ตามรอยเบื้องพระยุคลบาท ของพระบาทสมเด็จพระปรมินทรมหาภูมิพลอดุลยเดช (ในหลวงรัชกาลที่๙)**

  “**หลังจากการอบรมแล้วคาดว่าจะมีการจ้างงานคนพิการของบริษัทญี่ปุ่นเพิ่มอีก ๑,๒๐๐ อัตรา**  ส่วนอาชีพอื่นๆ เช่น การจ้างงานคอลเซ็นเตอร์, การส่งเสริมทำร้านค้าชุมชนและร้านกาแฟคนพิการ รวมถึงการพัฒนาออทิสติก แอพพลิเคชั่น เป็นต้น **ซึ่งในอนาคตก็จะเข้าไปพัฒนาศักยภาพของคนพิการอย่างต่อเนื่อง ซึ่งคาดว่าในกลุ่มนี้น่าจะมีมากถึงระดับล้านคน”** (เดลินิวส์ออนไลน์ ๑๖ ต.ค.๖๐)

**ผู้ว่าฯ ปทุมธานี มอบเก้าอี้สุขาให้กับคนพิการ-ผู้สูงอายุ**

 **ผู้ว่าฯ ปทุมธานี มอบเก้าอี้สุขาให้กับคนพิการ และผู้สูงอายุ ๕๐๐ ชุด** เมื่อเวลา ๑๕.๓๐ น. วันที่ ๑๖ ต.ค. ๒๕๖๐ **ดร.พินิจ บุญเลิศ ผู้ว่าราชการจังหวัดปทุมธานี พร้อมด้วยนางดลวสา บุญเลิศ นายกเหล่ากาชาดจังหวัดปทุมธานี เป็นประธานในพิธีมอบเก้าอี้สุขา พาสุขให้กับคนพิการและผู้สูงอายุในจังหวัดปทุมธานี จำนวน ๕๐๐ ชุด** ณ ห้องประชุมบัวหลวง ชั้น ๕ ศาลากลางจังหวัดปทุมธานี มีนางรุ่งทิวา สุดแดน พัฒนาสังคมและความมั่นคงของมนุษย์จังหวัดปทุมธานี และหัวหน้าส่วนราชการ ผู้อำนวยการศูนย์การดำรงชีวิตอิสระคนพิการจังหวัดปทุมธานี ประธานสาขาสมาคมสภาผู้สูงอายุแห่งประเทศไทยฯ ประจำจังหวัดปทุมธานี ประธานอาสาสมัครพัฒนาสังคม และความมั่นคงของมนุษย์จังหวัดปทุมธานี ตัวแทนคนพิการ ตัวแทนผู้สูงอายุ และหน่วยงานที่เกี่ยวข้องร่วมเป็นเกียรติ และรับมอบเก้าอี้สุขา รวมจำนวน ๕๐ คน

**โครงการสุขา พาสุข มีจุดมุ่งหมาย เพื่อช่วยประชาชนที่มีปัญหาด้านการขับถ่ายและเคลื่อนไหวไม่สะดวก โดยเฉพาะผู้สูงอายุ คนพิการ ผู้มีปัญหาข้อเข่าเสื่อม มีคุณภาพชีวิตที่ดีขึ้น** โดยบริษัท เกรียงถาวร คอนเทนเนอร์ จำกัด ได้บริจาคเก้าอี้สุขา ตามโครงการเก้าอี้สุขา พาสุข เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช **โดยมอบให้จังหวัดละ ๕๐๐ ชุด เพื่อนำไปมอบให้แก่ผู้พิการ และผู้สูงอายุในจังหวัดปทุมธานี ที่มีปัญหาทางด้านการเคลื่อนไหวเพื่อขับถ่าย ได้ใช้ประโยชน์ซึ่งจะส่งผลให้มีความสุขในชีวิตประจำวันมากขึ้น** (กรุงเทพธุรกิจออนไลน์ ๑๖ ต.ค.๖๐)

**จะดีแค่ไหนท่าคนพิการสายตามีของเล่น ๓ มิติโต้ตอบได้**



**สุดเจ๋ง นศ.วิศวกรรมศาสตร์ จุฬาฯ สร้างแพลตฟอร์มของเล่น ๓ มิติย่อโลกทั้งใบสร้างประสบการณ์การเรียนรู้แบบใหม่เพื่อเด็กพิการทางสายตาการันตีด้วยรางวัลเวทีระดับนานาชาติ**

ปัจจุบันในท้องตลาดมีของเล่นสำหรับเด็กทั่วไปให้เลือกซื้อมากมาย แต่สำหรับเด็กด้อยโอกาส**โดยเฉพาะเด็กที่พิการทางสายตาแล้ว ของเล่นที่มอบทั้งความสนุก การเรียนรู้อย่างเหมาะสม และปลอดภัยที่ทำมาเพื่อเด็กกลุ่มนี้แทบไม่ค่อยมี** ทำให้ ๓ หนุ่ม-สาว อย่างภาดา โพธิ์สอาด (พี) จบการศึกษาคณะวิศวกรรมศาสตร์คอมพิวเตอร์ วสุพล แหวกวารี (ปาล์ม) ปี๔คณะวิศวกรรมศาสตร์คอมพิวเตอร์ และพัชณาพร วิมลสาระวงค์ (พีช) ปี๓ คณะสถาปัตยกรรมศาสตร์ จากรั้วจุฬาลงกรณ์มหาวิทยาลัย **รวมตัวกันคิดออกแบบของเล่นที่มอบประสบการณ์การเรียนรู้ให้เด็กที่พิการทางสายตา ในผลงานที่ชื่อว่า“Time forTales”(ของเล่นตอบโต้อัตโนมัติ ๓ มิติ)**

**ภาดา โพธิ์สอาด (พี) กล่าวว่า** ผลงานชิ้นนี้ มีแรงบันดาลใจจากการทำThesisก่อนจบ และได้เลือกลงไปสำรวจข้อมูลปัญหาสำหรับเด็กผู้พิการทางสายตา **แล้วพบว่าของเล่นที่ช่วยเสริมพัฒนาการและการเรียนรู้ของน้องๆกลุ่มนี้มีอยู่อย่างจำกัด** ต้องเล่นของเล่นชนิดเดียวกันกับคนปกติทั่วไป บางชิ้นเป็นของเล่นที่ไม่สามารถสร้างการเรียนรู้ถึงประสบการณ์ และความรู้รอบตัว

    รวมทั้งเด็กตาบอดบางคนไม่ได้รับโอกาสทางการศึกษาตามเกณฑ์ ส่วนหนึ่งมาจากความผิดปกติทางการมองเห็น ก็ทำให้น้องๆกลุ่มนี้เรียนรู้ช้า ดังนั้น **จึงอยากพัฒนาของเล่นสักชิ้นที่ช่วยเรื่องพัฒนาการของเด็กพิการทางสายตาให้มากที่สุด….จึงได้เข้าร่วม โครงการต่อกล้าให้เติบใหญ่ปี ๕ ที่ดำเนินงานโดยเนคเทค** สนับสนุนโดย มูลนิธิสยามกัมมาจล และธนาคารไทยพาณิชย์ จำกัด (มหาชน) เพื่อพัฒนาผลงานต่อ”

**เพื่อให้ผลงานชิ้นนี้มีความน่าสนใจขึ้นน้องพียังได้ชวนรุ่นน้องอีกสองคนมาร่วมก๊วนออกแบบผลงานชิ้นนี้ให้สมบูรณ์ยิ่งขึ้น**“ นอกจากพีแล้ว ยังมีน้องปาล์มและน้องพีช มาร่วมกันสร้างสรรค์ผลงาน ปาล์ม จะช่วยดูในเรื่องของอุปกรณ์อิเลคทรอนิกส์และเทคโนโลยีทั้งหมด และพีชจะช่วยออกแบบชิ้นงานให้ดูมีรูปลักษณ์และสีสันของตัวชิ้นงานให้น่าสนใจ ส่วนพีจะดูภาพรวมดูเรื่องการตลาดรวมถึงเนื้อหาการเล่าเรื่องเพื่อสร้างการเรียนรู้”

    น้องพี เล่าต่อว่า **ผลงานที่เธอทำเป็นของเล่นโต้ตอบอัตโนมัติรูปแบบใหม่สำหรับเด็กพิการทางสายตาวัยอนุบาลอายุ ๔–๙ ปี เป็นของเล่น Multisensory** ที่ใช้เสียงและผิวสัมผัสในการส่งเสริมพัฒนาการจินตนาการ และความรู้พื้นฐานอย่างสร้างสรรค์ ซึ่งเด็กพิการทางสายตาสามารถสัมผัสและเรียนรู้ในสิ่งที่เขาไม่สามารถจับต้องได้ในชีวิตประจำวัน

**ซึ่งความพิเศษอยู่ที่การออกแบบมาให้สามารถยกเข้าออกถอดประกอบหรือเปลี่ยนไปตามเรื่องราวนั้นๆ กลายเป็นของเล่นรูปแบบใหม่** ที่ได้นำทักษะการสัมผัสและการฟังเอามาไว้ในชิ้นเดียวทำให้เด็กตาบอดสามารถเล่นของเล่นชิ้นนี้ได้ไปพร้อมกับการฝึกการใช้กล้ามเนื้อมัดเล็ก และใช้จินตนาการในการเรียนรู้ไปพร้อมๆกัน”

**“ผลงานชิ้นนี้แบ่งเป็นสองส่วน ส่วนแรกเรียกว่า base คือ** เป็นฐานมีทั้งหมด ๔ ดินแดน แต่ละดินแดนจะมีtextureต่างกัน เช่น ดินแดนปราสาท ทะเลสาบ หมู่บ้าน และป่าไม้ **ส่วนที่สองเป็นคาแรกเตอร์ตัวละครต่างๆ**ที่ให้เด็กพิการทางสายตาสามารถๆสัมผัสได้ เช่น เจ้าหญิง เป็ดน้อย เด็กชาย หมาป่า เป็นต้น ส่วนวิธีเล่น ก็คือ เด็กๆจะจับที่ตัวละคร แล้วก็เอาไปวางบนหลุมในฐาน ซึ่งแต่ละฐานจะมีตัวหลุมวงกลมเป็นทรงกระบอกเพื่อนำตัวละครใส่ลงไป จากนั้นจะมีเสียงที่ตัวละครบรรยายถึงสถานที่ต่างๆทั้งหมดสี่ดินแดน”ปาล์ม เล่าถึงรายละเอียดคร่าวๆเกี่ยวกับผลงาน

**เบื้องหลังการทำผลงานชิ้นนี้ทั้งสามคนต้องผ่านอุปสรรคมาไม่ใช่น้อย แต่นั่นก็ไม่ได้ทำให้ทั้งสามคนถอดใจ แต่ยิ่งกลับมีกำลังใจที่อยากจะพัฒนาผลงานต่อไปให้สมบูรณ์ขึ้นไปอีก** พีช น้องเล็กของกลุ่ม กล่าวว่ากว่าจะออกมาเป็นผลงานชิ้นนี้ พวกเราได้นำผลงานนำไปทดสอบที่โรงเรียนสอนคนตาบอดกรุงเทพฯ ประมาณ ๔-๕ ครั้ง ซึ่งก็มีฟีดแบคที่ทั้งดีและไม่ดีกลับมาให้พัฒนาผลงานต่อ

**แต่ทุกครั้งที่เราไป ก็จะเห็นน้องๆ เขาเล่นอย่างมีความสุข เลยรู้สึกว่าเราทำมาเพื่อช่วยคนอื่น เราไม่ได้ทำมาเพื่อตัวเองถ้าเราทำของขึ้นมาสักชิ้นแล้วเขาได้รับประโยชน์จริงๆ** กลายเป็นว่าของเล่นชิ้นหนึ่งสามารถสร้างการเรียนรู้ให้น้องๆอีกหลายคนจุดนี้เลยทำให้รู้สึกว่าเรามีคุณค่าที่ได้ทำประโยชน์ให้สังคม

**ด้านน้องพี กล่าวว่าการเข้าร่วมโครงการต่อกล้าให้เติบใหญ่ ปี ๕ มีส่วนช่วยให้เราเปลี่ยนมุมมองและความคิดในการทำงานไปเลย เช่น** การเจอข้อผิดพลาดจากทำงานบ่อยๆ ถือว่าเป็นเรื่องดี เพราะเมื่อได้พบเร็วเท่าไหร่ เราสามารถลุกขึ้นมาแก้ไขได้เร็วเท่านั้น **อีกอย่างการลงมือทำบ่อยๆ จะทำให้เราเกิดความชำนาญ** ช่วยให้เราพบโจทย์ปัญหาที่แท้จริง ส่งผลให้งานของเราเข้าไปตอบโจทย์และแก้ปัญหาของผู้ใช้ได้จริงๆ

**ที่สำคัญการได้พูดคุยและแสดงความคิดเห็นอย่างตรงไปตรงมาในทีม หรือนำปัญหาที่เกิดขึ้นมาร่วมกันคิดร่วมกันทำ จะทำให้เห็นทางออกของปัญหาชัดเจนกว่าการนั่งคิดคนเดียว ผลงานของเราก็จะพัฒนาได้เร็วขึ้นด้วย**… "ตอนแรกก่อนจะทำโปรเจคนี้ หนูเคยคิดว่าเราต้องเก่งถึงจะทำอะไรสำเร็จ หรือต้องเป็นผู้เชี่ยวชาญก่อน ถึงจะทำโปรเจคใหญ่ๆ ได้ แต่ตอนนี้มุมมองในเรื่องนี้ได้เปลี่ยนไปถ้าเราไม่เริ่มลงมือทำ เราก็จะไม่เก่งขึ้น ไม่พัฒนาขึ้น ดังนั้นถ้าอยากทำอะไรก็ลงมือทำเลย ขอแค่มีไอเดียที่ดี กับทีมที่ดีก็เริ่มต้นได้แล้ว แต่พอเริ่มแล้ว หลังจากนั้นจะมีปัญหาเกิดขึ้นเยอะมาก เราจะล้มเหลวซ้ำแล้วซ้ำเหล่า แต่สิ่งที่จะฉุดเราขึ้น ให้เราทำมันต่อไปคือ Passion กับความมุ่งมั่น และความอดทน เราก็จะสามารถแก้ปัญหาต่างๆไปได้เรื่อยๆไม่มีวันหยุด”

**ที่ผ่านมาผลงาน “Time for Tales” ได้รับรางวัลชมเชยและเบสท์พรีเซ็นต์ ประเภทผลงานด้านการออกแบบนวัตกรรมสำหรับคนพิการและผู้สูงอายุ (Design Category)** จากการประกวดโครงงานสิ่งประดิษฐ์สำหรับคนพิการและผู้สูงอายุของนักศึกษาในระดับนานาชาติ จำนวน ๘ ประเทศ ๓๒ ผลงาน **ในเวที ICREATE ๒๐๑๗ ที่ประเทศญี่ปุ่น** และล่าสุดยังได้รับรางวัลรองชนะเลิศอันดับ ๒ สาขาวิทยาศาสตร์และเทคโนโลยีและนวัตกรรมสะอาด ในโครงการประกวดรางวัลนวัตกรรมแห่งประเทศไทย ครั้งที่ ๑๗ มาอีกด้วย

   “การได้รับรางวัลจากเวทีการประกวด ยังไม่ถือว่าเราประสบความสำเร็จ เรายังต้องพัฒนางานต่อไปอีก พัฒนาจนกว่าจะไปถึงมือผู้ใช้ได้จริงๆ ส่วนการได้ไปในเวทีนานาชาติก็เป็นโอกาสที่ดีทำให้เราได้เปิดหูเปิดตา ได้เห็นไอเดียจากเพื่อนหลายๆประเทศมาปรับใช้กับงานของเรา **โดยตอนนี้พวกเรากำลังดำเนินการระดมทุนเพื่อจะนำของเล่นชิ้นนี้ไปบริจาคในหน่วยงานและสถานต่างๆที่ที่ต้องการ และได้มองเว็ปเทใจที่เป็นเว็ปทำ crowdfunding เพื่อวางแผนทำ CSR โดยเข้าไปคุยกับบริษัทต่างๆ แต่ยังอยู่ในขั้น Research หาข้อมูลอยู่** ซึ่งสุดท้ายปลายทาง อยากเห็นผลงานชิ้นนี้เป็นของเล่นที่เด็กปกติและพิการทางสายตาสามารถเล่นร่วมกันได้”น้องพี กล่าวทิ้งท้าย **ผลงานชิ้นนี้ยังต้องการต่อยอดในระดับอุตสาหกรรมเพื่อยกระดับการเรียนรู้ของผู้พิการทางสายตาต่อไป หากผู้ประกอบการท่านใดสนใจสามารถติดต่อได้ที่ p.phosaard@gmail.com หรือ Facebook: Pada Phosaard** (คมชัดลึกออนไลน์ ๑๙ ต.ค.๖๐)

**ฟุตซอลหูหนวก ๑๘ ปี ชิงแชมป์โลกเตะ ๒๔ พ.ย.- ๓ ธ.ค.อาคารนิมิบุตร**

 **สมาคมคนพิการทางหูฯ ประกาศจุดยืนจัดการแข่งขันฟุตซอลคนหูหนวกชิงแชมป์โลก รุ่นอายุ ๑๘ ปีแน่นอนแล้ว มี ๗ ประเทศตอบรับเข้าร่วมการแข่งขัน ระหว่างวันที่ ๒๔ พ.ย.ถึง ๓ ธ.ค.๖๐** โดยใช้อาคารนิมิบุตร กับอินดอร์ สเดเดียม เป็นสังเวียนแข้ง

**นายบุญเลิศ ฆนาพรวรกาญจน์ นายกสมาคมกีฬาคนหูหนวกแห่งประเทศไทย** พร้อมนายอานัฐ ยอดบางเตยพล ประธานจัดการแข่งขันฟุตซอลหูหนวกชิงแชมป์โลก รุ่นอายุไม่เกิน ๑๘ ปี ครั้งที่ ๑ ทั้งประเภทชายและหญิง ได้เป็นประธาน **เรียกคณะกรรมการจัดการแข่งขันฯ ฝ่ายต่างๆ มาร่วมประชุมหาแนวทางในการจัดการแข่งขันฟุตซอลหูหนวกชิงแชมป์โลก รุ่นอายุ ๑๘ ปี ที่ห้องประชุมชั้น ๘ ห้อง ๑ อาคารการกีฬาแห่งประเทศไทย ที่ผ่านมา** (ryt๙.comออนไลน์ ๑๖ ต.ค.๖๐)

**ยาปลุกเซ็กซ์ในกาแฟ อย.เตือนอย่าซื้อกิน อันตรายตาบอด-ตาย**

 **ฉาวอีก!! พบผลิตภัณฑ์กาแฟปรุงสำเร็จลักลอบใส่ยาแผนปัจจุบันที่ใช้รักษาอาการหย่อนสมรรถภาพทางเพศ อย.เตือนภัยผู้บริโภคอย่าซื้อมากิน อันตรายขั้นตาบอดหรือเสียชีวิต**  ผลการค้นหารูปภาพสำหรับกาแฟปรุงสำเร็จลักลอบใช้ยาแผนปัจจุบัน

**นายแพทย์พูลลาภ ฉันทวิจิตรวงศ์ รองเลขาธิการคณะกรรมการอาหารและยา เปิดเผยต่อสื่อมวลชนว่า** สำนักงานคณะกรรมการอาหารและยา (อย.) ได้รับหนังสือจากสำนักงานสาธารณสุข จ.พะเยา **พบผลิตภัณฑ์กาแฟปรุงสำเร็จตราก๊อกด๊อก คอฟฟี่ ฉลากระบุ ผลิตโดยบริษัท จี แอนด์ จี เฮลท์ตี้ อินเตอร์ ไลฟ์ จำกัด** ๗/๖ หมู่ ๑๑ ตำบลลำไทร อำเภอลำลูกกา จังหวัดปทุมธานี **จัดจำหน่ายโดยบริษัท ดวงดี มีเดีย กรุ๊ป จำกัด** อำเภอเชียงคำ จังหวัดพะเยา (๑๕ กรัม x ๑๐ ซอง) ควรบริโภคก่อน ๐๙-๐๗-๑๘ **โดยผลการวิเคราะห์พบยาแผนปัจจุบันคือ ยาซิลเดนาฟิล (Sildenafil) ซึ่งเป็นยากลุ่มที่ใช้รักษาอาการหย่อนสมรรถภาพทางเพศ จัดเป็นยาควบคุมพิเศษ ผลิตภัณฑ์อาหารดังกล่าวจัดเป็นอาหารที่ไม่ปลอดภัยแก่การบริโภค** และถูกศาลจังหวัดพิพากษาลงโทษจำคุกและปรับ โดยโทษจำคุกรอการลงโทษ สำหรับมาตรการของ อย.และสำนักงานสาธารณสุขจังหวัด จะดำเนินการยกเลิกเลขสารบบอาหารสำหรับผลิตภัณฑ์ดังกล่าวต่อไป

ทั้งนี้ **อย.จะเพิ่มความเข้มงวดในการเฝ้าระวังผลิตภัณฑ์สุขภาพที่เป็นภัยร้ายต่อสังคม และขอเตือนภัยไปยังผู้บริโภคอย่าได้หลงเชื่อซื้อผลิตภัณฑ์กาแฟผงสำเร็จพร้อมบริโภคที่มีการผสมสมุนไพร สารสกัด คอลลาเจน แล้วนำมาอวดอ้างด้วยการโฆษณาขายตรงว่ามีสรรพคุณต่างๆ เช่น** เสริมสมรรถภาพทางเพศ ลดความอ้วน ลดน้ำหนัก หรือช่วยทำให้ผิวขาว **โดยเฉพาะทางสื่อออนไลน์หรือร้านสะดวกซื้อ ตลาดนัด หาบเร่ แผงลอย** ซึ่งการอวดอ้างในลักษณะดังกล่าว อย.ไม่เคยอนุญาตให้มีการโฆษณา เพราะอาจปลอมปนยาและส่งผลเสียต่อสุขภาพ เป็นอันตรายต่อร่างกายได้ **กรณีของยาซิลเดนาฟิลมีผลข้างเคียงทำให้เกิดความผิดปกติของระบบประสาทตา ถึงขั้นตาบอดได้ ปวดศีรษะอย่างรุนแรง หัวใจเต้นผิดจังหวะ เกิดอาการเจ็บปวดที่อวัยวะเพศ ความดันโลหิตสูง และอาจเป็นภัยร้ายรุนแรงถึงชีวิตโดยคาดไม่ถึง**

**รองเลขาธิการ อย.กล่าวในตอนท้ายว่า** หากผู้บริโภคพบเห็นผลิตภัณฑ์สุขภาพที่ผิดกฎหมาย โดยเฉพาะผ่านเว็บไซต์และ Social Media **ขอให้แจ้งมาได้ที่ อย.โดยตรง ทางสายด่วน อย. ๑๕๕๖ หรือร้องเรียนผ่าน Oryor Smart Application หรือสำนักงานสาธารณสุขจังหวัดทั่วประเทศ หรือสายด่วน บก.ปคบ. ๑๑๓๕** เพื่อดำเนินคดีกับผู้กระทำผิดอย่างเข้มงวด. (ryt๙.comออนไลน์ ๑๖ ต.ค.๖๐)

**อุทาหรณ์ให้ลูกเล่นสมาร์ทโฟนนานๆ เตือนทำลายกล้ามเนื้อตา-ถึงขั้นต้องผ่าตัด**

 **เป็นอีกเรื่องราวอุทาหรณ์ สำหรับพ่อแม่ที่ปล่อยให้ลูกๆ เล่นโทรศัพท์มือถือหรือไอแพดเป็นเวลานานๆ** เมื่อผู้ใช้เฟซบุ๊ก Fahsai Winnie โพสต์เรื่องราวที่เกิดขึ้นกับ ‘**น้องวินนี่’ ลูกสาววัยกำลังน่ารัก ซึ่งเล่นโทรศัพท์มือถือและไอแพดเป็นเวลานาน จนทำให้อาจทำลายกล้ามเนื้อตา ก่อนต้องเข้ารับการผ่าตัดดวงตา**

โดยผู้โพสต์ระบุว่า **ฝากเป็นอุทาหรณ์ สำหรับแม่ๆ ทั้งหลายที่มีลูกเล็กๆ เด็กๆ กล้ามเนื้อหัวตายังไม่แข็งแรง ไม่ควรดูสมาร์ทโฟนหรือโทรทัศน์เป็นเวลานานๆ หรือบ่อยๆ** เพราะแสงจากโทรศัพท์ ภาพเคลื่อนไหวต่างๆ ทำลายกล้ามเนื้อหัวตา ทำให้เด็กๆ ตาเหล่ โดยไม่รู้ตัว **ปล่อยไว้นานๆ เด็กๆ จะสูญเสียภาพ ๓ มิติ บางคนอาจตาบอดได้**

**แต่ที่สุดคือความสงสาร เด็กตัวเล็กๆ ต้องโดนวางยาสลบ ต้องโดนมีดผ่าตัดตั้งแต่เด็กๆ พ่อแม่ครอบครัวยากจะทำใจ ยิ่งไปกว่านั้นคือ ค่าใช้จ่ายค่ะ ๑๐๐,๐๐๐ บาทที่เราไม่สามารถปฏิเสธได้** มากกว่านั้นก็ยอม ยังดีที่มีรายได้จากการขายออนไลน์ ตอนนี้น้องวินนี่ออกจากร.พ.แล้วค่ะ ผลการผ่าตัดดีมากค่ะคุณหมอแจ้งค่ะ ขอบคุณครอบครัว และขอบคุณทุกกำลังใจนะคะ (ข่าวสดออนไลน์ ๑๗ ต.ค.๖๐)

**คมนาคมจัดสิ่งอำนวยความสะดวกในภาคขนส่งให้คนพิการและผู้สูงอายุ**

 ****

**นายอาคม เติมพิทยาไพสิฐ รัฐมนตรีว่าการกระทรวงคมนาคม เป็นประธานเปิดการสัมมนาเพื่อประชาสัมพันธ์และเผยแพร่ผลการศึกษา โครงการศึกษาจัดทำมาตรฐานสิ่งอำนวยความสะดวกและการให้บริการภาคขนส่งสำหรับคนพิการและผู้สูงอายุ ครั้งที่ ๒** ในวันที่ ๓๑ สิงหาคม ๒๕๖๐ ณ โรงแรมริชมอนด์ รัตนาธิเบศร์ โดยมี นายชัยวัฒน์ ทองคำคูณ ผู้อำนวยการสำนักงานนโยบายและแผนการขนส่งและจราจร (สนข.) พร้อมด้วยผู้แทนจากหน่วยงานภาครัฐ ภาคเอกชน องค์กรคนพิการและผู้สูงอายุ องค์กรวิชาชีพทางด้านวิศวกรรมและสถาปนิก และสื่อมวลชน เข้าร่วมการสัมมนาฯ

ทั้งนี้ **กระทรวงคมนาคม โดย สนข. ได้จัดทำมาตรฐานสิ่งอำนวยความสะดวกและการให้บริการภาคขนส่งสำหรับคนพิการและผู้สูงอายุในยานพาหนะประเภทต่าง ๆ ภายใต้กรอบแนวคิด “Better Access … Better Service … Better Transport … Better Life for All”** เพื่อเป็นแนวทางให้หน่วยงานที่รับผิดชอบนำไปดำเนินการปรับปรุง ยกระดับมาตรฐานรถโดยสารรถไฟ รถไฟฟ้า เรือ และเครื่องบิน จัดทำหลักสูตรการพัฒนาบุคลากรในสังกัดกระทรวงฯ เพื่อให้มีเจ้าหน้าที่มีทักษะในการบริการ และบุคลากรที่มีความเชี่ยวชาญด้านการออกแบบ ตรวจ ประเมินสิ่งอำนวยความสะดวกสำหรับคนทุกคน **ตามหลัก Universal Design และมาตรฐานสากล เพื่อให้เกิดระบบขนส่งที่เท่าเทียม** พร้อมทั้งจัดทำต้นแบบสิ่งอำนวยความสะดวกในยานพาหนะสำหรับคนพิการและผู้สูงอายุ โดยเน้นการนำเทคโนโลยีและนวัตกรรมมาใช้อำนวยความสะดวกให้กับคนพิการและผู้สูงอายุ (siamturakij.comออนไลน์ ๓๑ ส.ค.๖๐)

**สุดยอด....เด็กออทิสติก เรียนจบ ป.โท**

 "หลายคนอาจมองว่าถ้าผู้ป่วยออทิสติกจะไม่สามารถใช้ชีวิตปกติได้ เพราะมีปัญหาด้านการสื่อสาร การเข้าสังคม **แต่ไม่ใช่สำหรับเธอคนนี้ ที่นอกจากจะเป็นออทิสติกแล้วยังพิการทางด้านร่างกายอีกด้วย แต่เธอและครอบครัวได้ช่วยกันดึงศักยภาพที่มีอยู่ในตัว จนกระทั่งเรียนจบปริญญาตรี ๑ ใบ ปริญญาโทอีก ๑ ใบ** เธอและครอบครัวใช้วิธีไหนจึงประสบความสำเร็จ ติดตามได้จากรายงานคุณขวัญเรียม แก้วสวรรณ"  **"พิจิตรา สินเสมอสุข หรือจิ๊บ วัย ๒๕ ปี นอกจากความพิการด้านการเคลื่อนไหวแล้ว จิ๊บยังเป็นออทิสติกระดับเล็กน้อย**  ตอนนี้เธอเรียนจบปริญาตรี ภาควิชาชีววิทยา คณะวิทยาศาสตร์ และเมื่อวันที่ ๑๒ ก.ย.ที่ผ่านมา**เพิ่งเข้ารับพระราชทานบัตร ระดับปริญญาโท ภาควิชาสังคมศาสตร์และสุขภาพ คณะสังคมศาสตร์และมนุษยศาสตร์ มหาวิทยาลัยมหิดล ด้วยทุนการศึกษาที่มหาวิทยาลัยมอบให้** นอกจากนี้เธอยังได้รับการเสนอชื่อเข้าร่วมการคัดเลือกเป็นนักศึกษาเพื่อเข้ารับรางวัลพระราชทานระดับสถานบัน ปี ๒๕๕๖ เพราะมีผลการเรียนดี ความประพฤติดี เสียสละและบำเพ็ณประโยชน์ต่อสังคมและส่วนรวม" **"เส้นทางความสำเร็จของจิ๊บไม่ได้ง่ายเหมือนคนปกติ เพราะกว่าจะได้เรียนในห้องเรียนกับคนทั่วไป เธอและครอบครัวต้องต่อสู้กับสังคมที่มองความพิการและออทิสติกเป็นอุปสรรคตั้งแต่ชั้นประถมที่ต่างสรุปเองว่าการมาเรียนคือการทรมานตัวเอง** ทั้งที่ความจริงจิ๊บสามารถเรียนได้ เพียงแค่ขยันกว่าคนทั่วไป เพราะออทิสติกจะไม่ค่อยเข้าใจสิ่งที่คนทั่วไปสื่อสาร ทำให้เวลาเรียนหนังสือบางอย่างไม่เข้าใจสิ่งที่อาจารย์สอน การทบทวนอย่างน้อย ๓ รอบหรือให้เพื่อนช่วยอธิบาย ก็ทำให้บทเรียนนั้นก็จะผ่านไปได้ด้วยดี"(nationtv.tvออนไลน์ ๒๒ ก.ย.๖๐)

**มอบหนังสือเสียง Club Friday ให้ห้องสมุดคนตาบอดกับโครงการ ๒๕ กิจกรรมทำดีตามรอยพ่อ** 

**ส่งต่อเรื่องราวดีๆ คืนสู่สังคมกันอย่างต่อเนื่อง สำหรับ ๒๕ กิจกรรมทำดี ตามรอยพ่อ" เห็นด้วยหู รับรู้ด้วยน้ำใจ" โครงการดีๆ ที่เกิดขึ้นจากความร่วมมือระหว่าง ช่องจีเอ็มเอ็ม ๒๕ และคลื่นกรีนเวฟ ๑๐๖.๕ เอฟเอ็ม** โดยมี พี่ฉอด สายทิพย์ มนตรีกุล ณ อยุธยา และ ดีเจดร.อั๋น ภูวนาท คุนผลิน **ส่งมอบหนังสือเสียง Club Friday จำนวน ๖๐๐ ชุด เพื่อส่งต่อแง่คิดที่น่าสนใจและส่งมอบกำลังใจให้กันในวันที่อ่อนแอกับมูลนิธิคนตาบอดไทย** โดยมี นางสาวชลทิพย์ ยิ้มย่อง ตัวแทนมูลนิธิคนตาบอดไทยผู้ดูแลระบบบริการข้อมูลข่าวสารสำหรับคนตาบอด (๑๔๑๔Plus) และ RFS เป็นตัวแทนรับมอบ ซึ่งหนังสือเสียงทั้งหมดจะถูกจัดส่งให้กับห้องสมุดคนตาบอดและผู้พิการทางสื่อสิ่งพิมพ์แห่งชาติต่อไป (ryt๙.comออนไลน์ ๑๗ ต.ค.๖๐)

**เบรกถอดยาต้นแบบรักษาเด็กออทิสติก**


**** **ผู้ปกครองเด็กออทิสติก ร้อง รมว.-ปลัดสธ. เบรก ถอดยาต้นแบบ รักษาเด็กออทิสติกออกจากบัญชียาหลัก** เมื่อเวลา ๑๓.๐๐ น. วันที่ ๑๖ ต.ค. ที่กระทรวงสาธารณสุข **นางกิจจาพร ชื่นบุญ กรรมการสมาคมผู้ปกครองบุคคลออทิซึม(ไทย) นำสมาชิกสมาคมผู้ปกครองบุคคลออทิซึมเข้ายื่นหนังสือร้องเรียนต่อรัฐมนตรีและปลัดกระทรวงสาธารณสุข เพื่อคัดค้านการถอดยาต้นแบบรักษาภาวะเด็กออทิสติกอยู่ไม่นิ่ง ชนิดน้ำออกจากบัญชียาหลักแห่งชาติ และจะใช้ยาชนิดเม็ดที่ผลิตจากองค์การเภสัชกรรม(อภ.) แทน** โดยมีนายวีระศักดิ์ ย้อยนวล นักวิเคราะห์นโยบายและแผนชำนาญการ หัวหน้างานบริหารจัดการเรื่องราวร้องทุกข์ สำนักงานรัฐมนตรี เป็นผู้รับมอบ   ซึ่งหลังจากนี้เครือข่ายฯจะเดินทางไปยื่นเรื่องร้องเรียนต่อที่สำนักงานคณะกรรมการอาหารและยา (อย.) และศูนย์ดำรงธรรม

**โดยนางกิจจาพร กล่าวว่า** เมื่อสัปดาห์ที่ผ่านมาทราบว่ากระทรวงสาธารณสุขเตรียมเสนอคณะรัฐมนตรี (ครม.) เพื่อพิจารณาถอดยาต้นแบบรักษาภาวะเด็กออทิสติกอยู่ไม่นิ่ง ชนิดน้ำออกจากบัญชียาหลัก **ซึ่งเมื่อ ๔ ปี ก่อนก็มีความพยายามที่จะถอดยาตัวดังกล่าวออกไปแล้ว แต่เครือข่ายเคยออกมาคัดค้านและชี้ให้เห็นถึงผลกระทบจากยาที่สามัญที่มีผลข้างเคียงต่อเด็กบางราย ทำให้มีอารมณ์ไม่นิ่ง ต้องให้ยาหลายครั้ง มีพฤติกรรมความรุนแรง หรือบางคนมีอาการชักเกร็ง ลิ้นแข็งและเสียชีวิต** อย่างไรก็ตามเครือข่ายฯไม่ได้ห้ามใช้ยาสามัญ แต่ควรให้มีการใช้คู่กับยาต้นแบบด้วย แม้ว่าราคายาต้นแบบจะสูงถึงขวดละ ๒,๐๐๐ บาท การใช้อย่างเร็ว ๑ ขวดได้ ๑ สัปดาห์ หรืออย่างช้า ๔ สัปดาห์ แล้วแต่อาการ แต่ก็ขอให้คำนึงถึงความปลอดภัยของเด็กด้วย ซึ่งทั่วประเทศมีเด็กออทิสติกประมาณ ๔-๕ แสนคน

  นางกิจจาพร กล่าวอีกว่า วันนี้ (๑๖ ต.ค.) จึงมาขอร้อง รมว.สาธารณสุข และปลัดกระทรวงอย่าถอดยาดังกล่าวออกเลย **แต่หากยังยืนยันว่าจะถอด เครือข่ายฯ ผู้ปกครองเด็กออทิสติกจะรวมตัวกันเข้ามาร้องเรียนอีก ส่วนเครือข่ายฯ ในภูมิภาคก็ให้ทำหนังสือเรื่องร้องเรียนไปยังหน่วยงานที่เกี่ยวข้องของแต่ละจังหวัด.**

(เดลินิวส์ออนไลน์/มูลนิธิพัฒนาคนพิการไทย ๑๖ ต.ค.๖๐)

**สุดทึ่ง! เด็ก ๙ ขวบพิการ เรียนศิลปะใช้เท้าวาดรูป หวังเลี้ยงชีพในอนาคต**

** **

**ผู้สื่อข่าวได้เดินทางไปที่วัดบุไผ่ ตำบลไทยสามัคคี อำเภอวังน้ำเขียว จังหวัดนครราชสีมา** หลังจากทราบว่าที่วัดแห่งนี้ **เด็กชายพิสิษฐ์ นารี หรือน้องยูโร อายุ ๙ ปี เด็กนักเรียนชั้นประถมศึกษาปีที่ ๒ โรงเรียนไทยสามัคคี ได้ไปฝึกเรียนวิชาศิลปะกับ นายคติพจน์ ฐิระฐิติ ครูผู้พิการ และเป็นศิลปินจิตอาสา โดยน้องยูโรได้เรียนฝึกทักษะการวาดเส้น วาดรูปและการระบายสี ซึ่งน้องยูโรมีพรสวรรค์ และมีความพยายาม เรียนวิชาศิลปะได้เพียงไม่ถึง ๑ เดือน แต่กลับมีพัฒนาการที่ดีขึ้นอย่างต่อเนื่อง สามารถใช้เท้าวาดภาพ** และระบายสีได้สวยงามฝีมือของน้องยูโรได้สร้างความประทับใจและน่าทึ่ง มีความตั้งใจว่าจะเรียนและนำเอาศิลปะที่เรียนรู้ไปประกอบอาชีพ แม้ชีวิตของน้องยูโรจะไม่สบายมีความลำบากมาตั้งแต่เกิด พิการแขนขาลีบมาตั้งแต่กำเนิด ปัจจุบันอาศัยอยู่กับคุณย่าเพียงสองคนที่บ้านพักในอำเภอวังน้ำเขียว จังหวัดนครราชสีมา ส่วนพ่อแม่ได้แยกทางกันและไปทำงานต่างกันจังหวัดกันหมดตั้งแต่น้องยูโรเกิดใหม่ๆ (nationtv.tvออนไลน์ ๓ ต.ค.๖๐)

**..คำพ่อสอน...**

**ความพอดี**

“ในการสร้างตัวสร้างฐานะนั้นจะต้องถือหลักค่อยเป็นค่อยไป ด้วยความรอบคอบ ระมัดระวังและความพอเหมาะพอดี ไม่ทำเกินฐานะและกำลัง หรือทำด้วยความเร่งรีบ เมื่อมีพื้นฐานแน่นหนารองรับพร้อมแล้ว จึงค่อยสร้างค่อยเสริมความเจริญก้าวหน้าในระดับสูงขึ้น ตามต่อกันไปเป็นลำดับ ผลที่เกิดขึ้นจึงจะแน่นอน มีหลักเกณฑ์ เป็นประโยชน์แท้และยั่งยืน”

>>>พระบรมราโชวาท พระบาทสมเด็จพระปรมินทรมหาภูมิพลดุลยเดช :ในพิธีพระราชทานปริญญาบัตรของมหาวิทยาลัยขอนแก่น

วันที่ 18 ธันวาคม 2540<<<

**เชิญคนพิการสมัครงาน**

**บริษัท รักษาความปลอดภัย แรงเจอร์ อินเวสติเกชั่น จำกัด** ที่อยู่ ๒๓๒ ซอยรามคำแหง ๔ (สมานมิตร) แขวงสวนหลวง เขตสวนหลวง กทม. รับพนักงานตำแหน่งต่างๆ ดังนี้ **๑. พนักงานประจำแผนก IT** (มีความรู้ด้านเทคโนโลยีสารสนเทศ) ๓ อัตรา รายละเอียดงาน ดูแลระบบงาน IT ของบริษัท การแก้ไขปัญหาการใช้งานคอมพิวเตอร์ของพนักงานในสำนักงาน และอื่นๆตามที่ได้รับมอบหมาย **๒. พนักงานฝ่ายกฎหมาย** (มีความรู้เกี่ยวกับกฎหมาย) ๑ อัตรา รายละเอียดงาน ช่วยงานในฝ่ายกฎหมายของบริษัท เอกสารสัญญาต่างๆ และงานอื่นๆ ตามที่ได้รับมอบหมาย **๓. พนักงานฝ่ายธุรการกลาง** (มีความรู้ในการใช้งานคอมพิวเตอร์สำนักงาน) ๒ อัตรา รายละเอียดงาน ช่วยทำเอกสารในฝ่ายตามที่ได้รับมอบหมาย **๔. พนักงานฝ่ายบัญชี** (มีความรู้เกี่ยวกับบัญชี) ๒ อัตรา รายละเอียดงาน ช่วยทำเอกสารในฝ่ายตามที่ได้รับมอบหมาย **๕. พนักงานฝ่ายการเงิน** (มีความรู้ในการใช้งานคอมพิวเตอร์ในสำนักงาน) ๑ อัตรา รายละเอียดงาน ช่วยทำเอกสารในฝ่ายตามที่ได้รับมอบหมาย **๖. ธุรการฝ่ายบุคคล** (มีความรู้การใช้งานคอมพิวเตอร์ฝ่ายบุคคล) ๑ อัตรา รายละเอียดงาน ช่วยทำเอกสารในฝ่ายตามที่ได้รับมอบหมาย **๗. ฝ่ายประชาสัมพันธ์ ๑ อัตรา** **๘. แม่บ้านสำนักงาน / พนักงานทั่วไป ๒ อัตรา** **คุณสมบัติ คนพิการที่สามารถปฏิบัติงานได้** ตามรายละเอียดงานที่แจ้ง เพศชาย/หญิง อายุไม่เกิน ๕๐ ปี ไม่จำกัดวุฒิการศึกษา ทำงานวันจันทร์-วันเสาร์ (เสาร์เว้นเสาร์) **ติดต่อ...**ฝ่ายบุคคลกลาง โทรศัพท์ ๐๒-๗๑๗๓๖๔๐

**บริษัท บีทาเก้น จำกัด** ที่อยู่ สำนักงานใหญ่ เลขที่ ๒๑/๒ ซ.รัชดาภิเษก ๓๐ แขวงจันทรเกษม เขตจตุจักร กทม. ๑๐๙๐๐ **รับพ่อบ้านประจำออฟฟิต ๑ อัตรา** รายละเอียดงาน ทำความสะอาดสำนักงานออฟฟิศ, ดูแลรดน้ำใส่ปุ๋ยต้นไม้และตัดแต่งกิ่งต้นไม้ในกระถาง, งานช่างทั่วไป ซ่อมเบื้องต้น เช่น เปลี่ยนหลอดไฟ, เปลี่ยนอุปกรณ์ในห้องน้ำ **คุณสมบัติ คนพิการทางด้านร่างกาย-เดินได้ หรือการได้ยิน (ใช้หูฟัง)** เพศชาย ไม่จำกัดวุฒิการศึกษา สามารถทำงานตามรายละเอียดงานได้ สวัสดิการ ปรับเงินเดือนประจำปี, โบนัสประจำปี, กองทุนสำรองเลี้ยงชีพ, ประกันสังคม, เสื้อยูนิฟอร์ม, ทุนการศึกษาบุตร ฯลฯ **ติดต่อ...**คุณกิ่งแก้ว เรืองแก้ว (ฝ่ายทรัพยากรบุคคล) โทรศัพท์ ๐๒-๗๙๒๒๓๔๕ มือถือ ๐๘๑-๕๕๑๖๐๗๑ อีเมล์ [kingkaew.r@betagen.co.th](mailto:kingkaew.r@betagen.co.th)

**บริษัท สโตนเฮ้นจ์ อินเตอร์ จำกัด** ที่อยู่ ๑๖๓ ซ.โชคชัยร่วมมิตร (รัชดา ๑๙) แขวง ดินแดง เขต ดินแดง กรุงเทพฯ ๑๐๔๐๐ **รับพนักงานธุรการสำนักงาน ๒ อัตรา** รายละเอียดงาน ดูแลงานด้านเอกสารและติดต่อประสานงาน รับส่งเอกสาร รับสาย-โอนสายโทรศัพท์ งานอื่นๆที่ได้รับมอบหมาย **คุณสมบัติ คนพิการทางด้านร่างกาย-เดินได้** เพศชาย/หญิง อายุ ๒๐-๓๐ ปี วุฒิ ม.๖ ขึ้นไป สามารถใช้โปรแกรมคอมพิวเตอร์ Ms. Word / Excel ใช้เครื่องใช้สำนักงานได้ เดินขึ้นลงบันไดได้ สวัสดิการ ประกันอุบัติเหตุหมู่ ประกันสังคม ตรวจสุขภาพประจำปี กองทุนสำรองเลี้ยงชีพ สัมมนาประจำปี กองทุนค่าเล่าเรียนบุตร **ติดต่อ...**คุณกนกพัชร พลทะยาน โทรศัพท์ ๐๘๙-๑๒๐๕๑๑๑ แฟกซ์ ๐๒-๖๙๐๗๔๖๓ อีเมล์ [hr@sti.co.th](mailto:hr@sti.co.th)

**บริษัท แอบโซลูท เวิลด์ กรุ๊ป จำกัด** ที่อยู่ ๑๕๒ ซ.สุขุมวิท๕๓ (ไปดี-มาดี) แขวงคลองตันเหนือ เขตวัฒนา กทม. ๑๐๑๑๐ **รับเจ้าหน้าที่ธุรการทั่วไป ๑ อัตรา** รายละเอียดงาน เอกสารงานธุรการทั่วไป จัดแฟ้มเอกสารทั่วไป ทำงานตามคำสั่งผู้บังคับบัญชา **คุณสมบัติ คนพิการที่สามารถปฏิบัติงานได้** เพศหญิง อายุ ๒๐-๓๕ ปี ไม่จำกัดวุฒิการศึกษา สามารถใช้คอมพิวเตอร์พื้นฐานได้ หากสามารถทำงานด้านบัญชีได้ จะพิจารณาเป็นพิเศษ สวัสดิการ โบนัส ปรับเงินเดือนประจำปี ประกันสังคม ฯลฯ **ติดต่อ...**คุณปิยกุล สีสุกใส โทรศัพท์ ๐๘๓-๐๙๘๐๑๐๐ แฟกซ์ ๐๒-๗๑๓๕๙๙๓ อีเมล์ [hr.awg2017@gmail.com](mailto:hr.awg2017@gmail.com)

**โรงพยาบาลตำรวจ** ที่อยู่ เลขที่ ๔๙๒/๑ ถนนพระราม ๑ แขวงปทุมวัน เขตปทุมวัน กรุงเทพมหานคร ๑๐๓๓๐ **รับผู้ช่วยห้องปฏิบัติการ ๑ อัตรา** รายละเอียดงาน สามารถประสานงานกับฝ่ายอื่นๆ ได้ ทำงานอยู่ในห้องปฏิบัติการ **คุณสมบัติ คนพิการด้านร่างกาย-เดินได้** ประสานงานได้ เพศชาย อายุ ๒๐-๔๐ ปี วุฒิปริญญาตรี ใช้คอมพิวเตอร์ได้ **ติดต่อ…**พล.ต.ท.หญิง กิตินภา นภากร โทรศัพท์ ๐๒-๒๐๗๖๑๙๗

**บริษัท ที.ดับบลิว.กรุ๊ป อิมปอร์ต เอ็กซ์ปอร์ต โฮลดิ้ง จำกัด** ที่อยู่ ๕๕/๕ ซอยยาสูบ๑ ถนนวิภาวดีรังสิต แขวงจอมพล เขตจตุจักร กรุงเทพฯ ๑๐๙๐๐ **รับพนักงานประชาสัมพันธ์ จำนวนหลายอัตรา** รายละเอียดงาน ติดต่อประสานงานภายในแผนก งานอื่นๆ ตามที่ได้รับมอบหมาย **คุณสมบัติ คนพิการที่ดูแลตนเองได้** เพศหญิง อายุ ๑๘-๓๕ ปี วุฒิ ม.๓ หรือเทียบเท่าขึ้นไป สามารถใช้คอมพิวเตอร์ได้ (Ms Office) มีอัธยาศัยดี สวัสดิการ ชุดฟอร์มพนักงาน กองทุนสำรองเลี้ยงชีพ ประกันสังคม กองทุนทดแทน เงินออม วันหยุดประจำปี โบนัส เลี้ยงสังสรรค์ประจำปี ฯลฯ **ติดต่อ...**ฝ่ายบุคคล โทรศัพท์ ๐๒-๒๗๒๑๙๐๑ ต่อ ๔๑๓๐ (คุณหนึ่ง) อีเมล์ taywin\_17@trustmail.jobthai.com

**บริษัท ทอสเท็มไทย จำกัด** ที่อยู่ ๖๐/๒ หมู่ที่ ๑๙ นวนคร ๒๒ พหลโยธิน, คลองหนึ่ง คลองหลวง ปทุมธานี, ๑๒๑๒๐ **รับพนักงานฝ่ายผลิต/เขียนแบบ จำนวนหลายอัตรา** **คุณสมบัติ พิการทางการเคลื่อนไหว (นิ้ว,มือ,แขน,ขา)** เพศชาย/หญิง อายุ ๑๘-๓๕ ปี วุฒิ ม.๓ ขึ้นไป สามารถอ่าน/เขียนหนังสือได้ สามารถเดินทางมาทำงานและใช้ชีวิตประจำวันได้ สวัสดิการ เงินช่วยเหลือค่าที่พัก เบี้ยขยัน ค่าครองชีพ โบนัส ค่าล่วงเวลา ชุดยูนิฟอร์ม ตรวจสุขภาพประจำปี เงินช่วยเหลือกรณีต่างๆ ฯลฯ **ติดต่อ...**คุณอรทัย ฝ่ายทรัพยากรบุคคล โทรศัพท์ ๐๒-๕๒๙๐๔๗๔-๕ ต่อ ๑๑๑๐ อีเมล์ Orathai.makkasan@lixli.com

**บริษัท Maguro Group** ที่อยู่ ๖๐๐/๗๐ ซอยรามคำแหง ๓๙ (เทพลีลา๑) แขวงวังทองหลาง เขตวังทองหลาง กรุงเทพมหานคร ๑๐๓๑๐ **รับเจ้าหน้าที่ธุรการทั่วไป ๑ อัตรา** รายละเอียดงาน คีย์ข้อมูล ดูแลงานเอกสาร **คุณสมบัติ คนพิการที่ทำงานได้** เพศชาย/หญิง อายุ ๑๘-๓๐ ปี ไม่จำกัดวุฒิการศึกษา สื่อสารได้ ดูแลตัวเองได้ คีย์ข้อมูลได้ ( Excel,word ) สวัสดิการ โบนัส ประกันสังคม ประกันอุบัติเหตุ อื่นๆ **ติดต่อ...**คุณณัฐพล ไหลมา โทรศัพท์ ๐๘๙-๔๔๔-๔๒๒๙ อีเมล์ [Magurogroup.hr@gmail.com](mailto:Magurogroup.hr@gmail.com)

**บริษัท คอยล์มาสเตอร์ อิเล็กทรอนิกส์ (ไทยแลนด์)** ที่อยู่ ๓๕๗/๑ หมู่ ๑๐ ต.เขาคันทรง อ.ศรีราชา จ.ชลบุรี ๒๐๑๑๐ **รับพนักงานฝ่ายผลิต ๒ อัตรา** รายละเอียดงาน พนักงานประจำไลน์ผลิต **คุณสมบัติ คนพิการร่างกาย-เดินได้** เพศชาย/หญิง อายุ ๒๘-๓๕ ปี ไม่จำกัดวุฒิการศึกษา สามารถอ่านออก-เขียนได้ สวัสดิการ ค่าอาหาร ค่าเดินทาง ค่ากะ เบี้ยขยัน ค่าอาหารโอที รถรับ-ส่ง **ติดต่อ...**นางสาวรัฏฐาธิป อู่ตะเภา โทรศัพท์ ๐๓๘-๓๕๐๐๓๔ แฟกซ์ ๐๓๘-๓๕๐๐๓๕ อีเมล์ [cherry.cmth@gmail.com](mailto:cherry.cmth@gmail.com)

**โรงแรมอวานี พัทยา รีสอร์ท แอนด์ สปา** ที่อยู่ ๒๑๘/๒-๔ หมู่ที่ ๑๐ ต.หนองปรือ อ.บางละมุง จ.ชลบุรี **รับช่างไฟฟ้า ๑ อัตรา** รายละเอียดงาน ซ่อมบำรุงเครื่องใช้ไฟฟ้าต่างๆ **คุณสมบัติ พิการด้านร่างกาย-เดินได้** เพศชาย อายุ ๒๕-๔๐ ปี วุฒิ ปวส. ประสบการณ์ ๒ ปี มีความคิดเชิงบวก มีใจรักงานบริการ สวัสดิการ เงินเดือน รายได้พิเศษ (เซอร์วิสชาร์จ) อาหาร ยูนิฟอร์ม หอพัก รถ-รับส่ง **ติดต่อ...**นงค์เยาว์ กาญจนโรจน์ โทรศัพท์ ๐๓๘-๔๑๒๑๒๐ แฟกซ์ ๐๓๘-๔๒๙๙๒๖ อีเมล์ [nongyao\_ka@avanihotels.com](mailto:nongyao_ka@avanihotels.com)

**บริษัท เดอะ พรีเมี่ยม ซุปเปอร์ริช คอร์ปอเรชั่น จำกัด** ที่อยู่ ๔๕/๓๘๗ หมู่ ๕ ซอยนวมินทร์ ๒๔ ถนนนวมินทร์ แขวงคลองกุ่ม เขตบึงกุ่ม กรุงเทพฯ ๑๐๒๔๐ **รับเจ้าหน้าที่เร่งรัดหนี้สิน ๕๐ อัตรา** รายละเอียดงาน แจ้งข้อมูลลูกค้า หรือ ช่วยเหลือลูกค้า **คุณสมบัติ พิการด้านร่างกาย-เดินได้** เพศชาย/หญิง อายุ ๑๘ ปีขึ้นไป วุฒิ ม.๖ ขึ้นไปหรือเทียบเท่า ใช้คอมพิวเตอร์เบื้องต้นได้ (ยินดีรับนักศึกษาจบใหม่) พร้อมเรียนรู้งานและต้องการความก้าวหน้า มีความสุขภาพ อ่อนน้อม สวัสดิการ ประกันสังคม ฯลฯ **ติดต่อ...**คุณจินดา โทรศัพท์ ๐๒-๐๑๘-๓๘๐๓ อีเมล์ [itpremium@thepremiumsuperrich.com](mailto:itpremium@thepremiumsuperrich.com)

**บริษัท เอ็มเคเอส จิวเวลรี่ อินเตอร์เนชั่นแนล จำกัด** ที่อยู่ ๔๗/๑ หมู่๔ แขวงดอกไม้ เขต ประเวศ กรุงเทพมหานคร ๑๐๒๖๐ **รับแม่บ้าน, ฝ่ายผลิตทั่วไป, ช่างฝัง, ช่างขัด, ช่างแต่ง, QC จำนวนหลายอัตรา คุณสมบัติ คนพิการที่สามารถปฏิบัติงานได้** เพศชาย/หญิง อายุ ๒๐-๔๐ ปี หากมีประสบการณ์การทำงานจะพิจารณาเป็นพิเศษ สวัสดิการ ชุดยูนิฟอร์ม รถรับ-ส่ง ค่าอาหารกลางวัน เบี้ยขยัน โบนัส งานเลี้ยงประจำปี รางวัลอายุงาน รางวัลพนักงานดีเด่นประจำเดือน ประกันสุขภาพ ประกันชีวิตและประกันอุบัติเหตุ ตรวจสุขภาพประจำปี เงินช่วยเหลือกรณีต่างๆ ฯลฯ **ติดต่อ...**คุณนันชา (ฝ่ายบุคคล) โทรศัพท์ ๐๒-๗๒๗๐๑๕๐-๖ ต่อ ๒๐๓, ๐๘๕-๙๑๘๐๘๘๖ อีเมล์ recruit@mksjewelry.com

**บริษัท แอกซ่าประกันภัย จำกัด (มหาชน)** ที่อยู่ อาคารลุมพินีทาวเวอร์ ชั้น ๒๖ เลขที่ ๑๑๖๘/๖๗ ถนนพระราม ๔ แขวงทุ่งมหาเมฆ เขตสาทร กรุงเทพฯ ๑๐๑๒๐ (ติดรถไฟฟ้าใต้ดิน MRT สถานีลุมพินี) **รับคนพิการทำงาน ตำแหน่งผู้ช่วยฝ่ายบุคคล ๑ อัตรา** รายละเอียดงาน งานเอกสารด้านประกันสังคม เช่น แจ้งเข้า-แจ้งออก แจ้งเปลี่ยนโรงพยาบาล ฯลฯ งานติดต่อประสานงานทั่วไป และงานอื่นๆตามที่ได้รับมอบหมาย **คุณสมบัติ พิการด้านร่างกาย-เดินได้** เพศชาย/หญิง วุฒิ ปวส.-ปริญญาตรี สามารถใช้โปรแกรมคอมพิวเตอร์พื้นฐานได้ มีมนุษยสัมพันธ์ดี สวัสดิการ โบนัส กองทุนสำรองเลี้ยงชีพ ประกันสุขภาพ เงินกู้ยืมฉุกเฉิน ประกันชีวิต ประกันอุบัติเหตุ อื่นๆ ตามกฎหมายกำหนด **ติดต่อ...**คุณจารี รอดรัตน์ โทรศัพท์ ๐๒-๑๑๘๘๑๙๕ อีเมล์ jaree.ro@axa.co.th

**บริษัท เอ็นวาย.แอลเอ กรุ๊ป** **จำกัด** ที่อยู่ ๑๓/๑๖ ซอยวิภาวดีรังสิต ๒๕ แยก ๒-๑-๒-๑ แขวงทุ่งสองห้อง เขตหลักสี่ กทม. **รับพนักงานคลังสินค้า ๑ อัตรา** รายละเอียดงาน แพ็คสินค้า , ตรวจนับสินค้า จัดเรียงสินค้า ตรวจสอบความเรียบร้อยของสินค้า ดูแลความเรียบร้อยภายในคลังสินค้า งานอื่นๆตามที่ได้รับมอบหมาย ทำงาน จันทร์-ศุกร์ เวลา ๘.๓๐-๑๗.๓๐ น. **คุณสมบัติ คนพิการทางการได้ยิน หูหนวก หูตึง** เพศชาย อายุ ๒๐-๓๕ ปี วุฒิ ม.๓ มีความขยัน อดทน สู้งาน สวัสดิการ ประกันสังคม ปรับเงินเดือนประจำปี โบนัสประจำปี เบี้ยขยัน ชุดยูนิฟอร์ม ส่วนลดการซื้อสินค้าของบริษัท เงินช่วยเหลือพนักงาน ตรวจสุขภาพประจำปี งานเลี้ยงสังสรรค์ต่างๆ **ติดต่อ...**คุณวราวุฒิ เมตตาสิทธิกร โทรศัพท์ ๐๒-๙๕๔๖๔๐๐ แฟกซ์ ๐๒-๙๕๔๖๓๙๔ อีเมล์ [warawut.met@nylagroup.co.th](mailto:warawut.met@nylagroup.co.th)

**กองทุนบำเหน็จบำนาญข้าราชการ** ที่อยู่ กองทุนบำเหน็จบำนาญข้าราชการ ๙๙๐ อาคารอับดุลราฮิม ชั้น ๖ ถ.พระราม ๔ แขวงสีลม เขตบางรัก กรุงเทพฯ **รับพนักงานต้อนรับ/รับโทรศัพท์ (ลูกจ้างชั่วคราว) ๑ อัตรา** รายละเอียดงาน รับโทรศัพท์ ต้อนรับลูกค้า/ผู้มาติดต่อ งานเอกสารต่างๆ และบันทึกข้อมูลเข้าระบบคอมพิวเตอร์ **คุณสมบัติ พิการร่างกาย-เดินได้** เพศชาย-หญิง อายุ ๒๐-๓๕ ปี วุฒิ ปวส. สามารถสื่อสารภาษาอังกฤษในระดับเบื้องต้นได้ ใช้โปรแกรมคอมพิวเตอร์ MS Office ได้ มีมนุษยสัมพันธ์ดี **ติดต่อ...**คุณธีราภา คชาพิพัฒน์ โทรศัพท์ ๐๒-๖๓๖๑๐๐๐ ต่อ ๔๑๖ แฟกซ์ ๐๒-๖๓๖๑๖๙๒ อีเมล์ [paweena@gpf.or.th](mailto:paweena@gpf.or.th)

**บริษัท เลเธอร์มายน์ จำกัด** ที่อยู่ ๑๑ หมู่ ๖ ต.บางขุนกอง อ.บางกรวย จ.นนทบุรี ๑๑๑๓๐ **รับพนักงานฝ่ายผลิต ๑๐ อัตรา** รายละเอียดงาน นั่งประกอบ ตรวจชิ้นงาน ทำความสะอาดชิ้นงานผลิตภัณฑ์เครื่องหนัง เช่น กระเป๋า กิ๊ฟ จิวเวอรี่ **คุณสมบัติ พิการการได้ยินและการสื่อสาร** เพศชาย/หญิง อายุ ๑๘-๓๖ ปี สามารถอ่าน-เขียนได้ สวัสดิการ ปรับเงินเดือนประจำปี, โอที, โบนัสประจำปีตามผลประกอบการ, พักร้อน ,เงินช่วยเหลืองานศพ , ประกันสังคม **ติดต่อ...**คุณกมลพรรณ การนอก โทรศัพท์ ๐๒-๔๓๒๔๘๘๘ ต่อ ๑๕๔

**Jewelry** ที่อยู่ เลขที่ ๔๗/๑ หมู่ ๔ แขวงดอกไม้ เขตประเวศ กรุงเทพมหานคร **รับฝ่ายผลิต ช่างฝีมือ จิวเวลรี่ ๕ อัตรา** รายละเอียดงาน ฝ่ายผลิตทั่วไป, ช่างฝัง, ช่างขัด, ช่างแต่ง,ตรวจสอบคุณภาพสินค้า **คุณสมบัติ คนพิการที่สามารถปฏิบัติงานได้** เพศชาย/หญิง อายุ ๑๘ - ๕๐ ปี ไม่จำกัดวุฒิการศึกษา ยินดีรับผู้ไม่มีประสบการณ์และคนพิการ หากมีประสบการณ์จะพิจารณาเป็นพิเศษ สวัสดิการ ชุดยูนิฟอร์ม รถรับส่ง ค่าอาหารกลางวัน เบี้ยขยัน โบนัส งานเลี้ยงประจำปี รางวัลอายุงาน รางวัลพนักงานดีเด่นประจำเดือน ประกันสุขภาพ ประกันชีวิตและประกันอุบัติเหตุ ฯลฯ **ติดต่อ...**คุณนันชา ดิทนา โทรศัพท์ ๐๒-๗๒๗๐๑๕๐ แฟกซ์ ๐๒-๗๒๗๐๑๖๐ อีเมล์ [recruit@mksjewelry.com](mailto:recruit@mksjewelry.com)

**บริษัท มายกี้ จำกัด** ที่อยู่ ๕๔-๕๔/๑ ซ.วชิรธรรมสาธิต ๓๗ ถ.สุขุมวิท ๑๐๑/๑ แขวงบางจาก เขตพระโขนง กทม. ๑๐๒๖๐ **รับพนักงานแผนกบรรจุ ๘ อัตรา** รายละเอียดงาน บรรจุผลิตภัณฑ์ใส่กล่อง/หีบห่อ ติดสติ๊กเกอร์ ตรวจสอบคุณภาพงาน **คุณสมบัติ พิการทางการได้ยิน หูหนวก หูตึง** เพศชาย/หญิง อายุ ๑๘-๔๕ ปี วุฒิ ม.๓ สามารถอ่านออก-เขียนได้ สวัสดิการ ชุดฟอร์มพนักงาน เบี้ยขยัน เงินช่วยเหลือพิเศษ โบนัส ตรวจสุขภาพประจำปี ฯลฯ **ติดต่อ...**คุณนันธิดา คณารักษ์ โทรศัพท์ ๐๒๗๔๖๒๐๐๕ อีเมล์ [nanthida@mykiethai.com](mailto:nanthida@mykiethai.com)

**บริษัท กู้ดแพค มานูแฟคเจอริ่ง จำกัด (สำนักงานใหญ่)** ที่อยู่ ๑๒๖/๖๐ อาคารไทยศรี ชั้น ๑๖ ถ.กรุงธนบุรี แขวงคลองสาน เขตคลองสาน กรุงเทพฯ ๑๐๖๐๐ **รับพนักงานทำสวน ๑ อัตรา** รายละเอียดงาน ตกแต่งสวน ตัดหญ้า กวาดใบไม้ ดูแลสวนหย่อมภายในบริษัท **คุณสมบัติ พิการร่างกาย** เพศชาย อายุ ๒๐-๔๐ ปี สามารถปฏิบัติงานตามหน้าที่ได้ สวัสดิการ เบี้ยขยัน ประกันสุขภาพ โอที โบนัสในกรณีต่างๆ **ติดต่อ...**คุณจตุพล โทรศัพท์ ๐๘๘-๒๘๗๖๓๗๕

**โรงเรียนนาชาติเซนต์สตีเฟ่นส์** ที่อยู่ เลขที่ ๙๙๘ ถ.วิภาวดีรังสิต แขวงลาดยาว เขตจตุจักร กรุงเทพฯ ๑๐๙๐๐ **รับคนสวน ๑ อัตรา** รายละเอียดงาน ดูแลต้นไม้ รดน้ำ ใส่ปุ๋ย พรวนดิน ฯลฯ **คุณสมบัติ คนพิการที่สามารถปฏิบัติงานได้** เพศชาย อายุ ๒๐-๕๐ ปี วุฒิ ป.๖ ชอบดูแลต้นไม้ สวัสดิการ ประกันสังคม **ติดต่อ...**คุณนวพล นนทภักดิ์ โทรศัพท์ ๐๒-๕๑๓๐๒๗๐ แฟกซ์ ๐๒-๕๑๓๘๒๗๑ อีเมล์ [dint.personnel@sis.edu](mailto:dint.personnel@sis.edu)

**บริษัท แทค อินโฟ จำกัด** ที่อยู่ ๕๕๕ ถ.นวมินทร์ เขตบึงกุ่ม แขวงคลองกุ่ม กรุงเทพฯ ๑๐๒๔๐ **รับนักเขียนโปรแกรม ๔ อัตรา** รายละเอียดงาน พัฒนาโปรแกรมคอมพิวเตอร์ ตามแผนงานของบริษัท ทดสอบโปรแกรมคอมพิวเตอร์ที่ทางบริษัทพัฒนาขึ้น วางแผนการพัฒนาโปรแกรมตามความต้องการของผู้ใช้ ออกแบบการทดสอบโปรแกรมคอมพิวเตอร์ของบริษัท **คุณสมบัติ คนพิการที่สามารถปฏิบัติงานได้** มีความรู้เบื้องต้นเกี่ยวกับการใช้โปรแกรมคอมพิวเตอร์ สวัสดิการ เงื่อนไขเป็นไปตามที่ บริษัทกำหนด และเป็นไปตาม ตำแหน่ง หน้าที่ สภาพการจ้าง ของพนักงานแต่ละบุคคล ตัวอย่างเช่น เงินโบนัส, เงินช่วยเหลือต่างๆ, เงินให้กู้ยืม, เงินรางวัลตั้งใจ เป็นต้น **ติดต่อ...**นางสาวนพรัตน์ ช้างพลาย โทรศัพท์ ๐๒-๗๔๔๒๒๒๒ (ต่อ ๔๖๐๐ - ๔๖๑๒) อีเมล์ [hr@thaiace.co.th](mailto:hr@thaiace.co.th)

**บริษัท มีนาลิสซิ่ง จำกัด** ที่อยู่ ถนนพระราม ๖ ตรงข้ามพระราม ๖ ซอย ๑๗ (วัดพระยายัง) แขวงถนนเพชรบุรี เขตราชเทวี จังหวัดกรุงเทพมหานคร **รับพนักงานธุรการคีย์ข้อมูล ๒ อัตรา** รายละเอียดงาน คีย์ข้อมูล ปริ้นใบเสร็จ จัดเก็บเอกสาร ประสานงาน งานอื่นๆตามที่ได้รับมอบหมาย **คุณสมบัติ คนพิการที่สามารถปฏิบัติงานได้** เพศชาย/หญิง อายุ ๒๐ ปีขึ้นไป สามารถใช้คอมพิวเตอร์ได้ชำนาญ มีความมุ่งมั่น มนุษยสัมพันธ์ดี สวัสดิการ กองทุนสำรองเลี้ยงชีพ โบนัส เงินช่วยเหลือกรณีต่างๆ ฯลฯ **ติดต่อ…**คุณจิรภา เศวตวงษ์ โทรศัพท์ ๐๒-๖๑๓๙๐๔๐ ต่อ ๑๒๑ หรือ ๐๙๑-๗๗๓๕๗๗๖ อีเมล์ mena\_16@trustmail.jobthai.com

**คนพิการต้องการทำงาน**

**นายธีระวัฒน์ เสนาอุดร** อายุ ๒๗ ปี **วุฒิ** ม.๖ พิการทางการมองเห็น **ต้องการงานรับโทรศัพท์ ประชาสัมพันธ์** **ติดต่อ**…โทรศัพท์ ๐๙๙-๔๑๙๒๕๗๓ หรือ อีเมล์ Kob.olives@gmail.com

**นางสาววาสนา ปัญญาเหลือ** อายุ ๒๕ ปี **วุฒิ**ปริญญาตรี พิการทางการได้ยิน หูตึง ๑ ข้าง ต้**องการงานตามความเหมาะสม ติดต่อ…**โทรศัพท์ ๐๙๓-๕๑๔๑๓๓๔ หรือ อีเมล์ panyaluea@gmail.com

**นางสาวอารีรัตน์ นามพิชัย** อายุ ๒๑ ปี **วุฒิ** ปวส. พิการทางด้านร่างกาย-นั่งวีลแชร์ (แขนข้างซ้ายอ่อนแรงนิดหน่อย) **ต้องการทำงานตามความเหมาะสม งานธุรการ งานเอกสาร หรืองานประชาสัมพันธ์ต่างๆ สามารถย้ายที่พักตามสถานที่ทำงานได้** **ติดต่อ**…โทรศัพท์ ๐๖๑-๗๑๙๐๙๗๖

**นายณัฐพงษ์ ชะเอม** อายุ ๒๓ ปี **วุฒิ**ปริญญาตรี พิการทางด้านร่างกาย-เดินได้ (นิ้วมือ-นิ้วเท้า) **ต้องการทำงานด้านไฟฟ้า งานคอมพิวเตอร์ งานอื่นๆตามความเหมาะสม** สามารถใช้คอมพิวเตอร์ได้ เขียนแบบ อ่านระบบวงจรไฟฟ้าได้ **ติดต่อ**...โทรศัพท์ ๐๖๒-๖๙๓๕๖๖๓ หรือ อีเมล์ buddabest\_15@hotmail.com

**นายอุทัย รัตนชมภู**  อายุ ๓๑ ปี **วุฒิ** ม.๖ พิการทางด้านร่างกาย-นั่งเก้าอี้เข็น **ต้องการทำงานทางด้านคอมพิวเตอร์ งานเอกสารต่าง งานธุรการ หรืองานอื่นๆตามความเหมาะสม** **มีประสบการณ์การทำงานทางด้านเจ้าหน้าที่ควบคุมเอกสาร ระบบคุณภาพและระบบจัดการ**สิ่งแวดล้อม ๒ ปี **ติดต่อ**…โทรศัพท์ ๐๙๙-๑๓๐๙๙๓๕ หรือ อีเมล์ pom090785@gmail.com

**นางสาวปวีนุช แก้ววงค์** อายุ ๒๘ ปี **วุฒิ**ปริญญาตรี พิการทางด้านร่างกาย ใช้เก้าอี้เข็น **ต้องการรับงานมาทำที่บ้าน งานด้านคอมพิวเตอร์ งานออกแบบต่างๆ หรืองานที่เหมาะสม** สามารถออกแบบเว็บไซต์สำเร็จรูปสำหรับจำหน่ายสินค้าทุกชนิด,โฆษณาและโปรโมทสินค้าผ่านสื่อออนไลน์ ออกแบบงาน Art Work สิ่งพิมพ์ แบนเนอร์ ออกแบบงานอนิเมชั่น 2D พรีเซนเทชั่น Presentation ออกแบบตัวการ์ตูนฯลฯ **ติดต่อ**…โทรศัพท์ ๐๘๔-๔๘๕๔๓๔๖ หรือ อีเมล์ Kunnuvee@gmail.com

**นางสาวนรมน พรหมเมือง** อายุ ๒๑ ปี **วุฒิ** ม.๖ พิการร่างกาย-เดินได้ (แขน/ขา สั้น) **ต้องการงานทั่วไป หรืองานตามความเหมาะสม** สามารถใช้คอมพิวเตอร์ได้ **ติดต่อ**…โทรศัพท์ ๐๙๙-๓๗๘๐๕๔๔ หรือ อีเมล์ Porpor\_golf@hotmail.com

**นายฐิตินันท์ บุญวิเศษ** อายุ ๒๖ ปี **วุฒิ** ม.๖ พิการร่างกาย-เดินได้ **ต้องการงานตามความเหมาะสม**

**ติดต่อ…**โทรศัพท์ ๐๙๓-๐๖๓๘๔๗๕ หรือ อีเมล์ thitinan.1sh@gmail.com

**นายพงษ์ทวี เทียมหินตั้ง** อายุ ๒๒ ปี **วุฒิ**ปริญญาตรี พิการทางการได้ยิน (หูหนวก ๑ ข้าง) ต้**องการทำงานเกี่ยวกับการเกษตร หรืองานราชการ ติดต่อ…**โทรศัพท์ ๐๙๘-๙๗๔๕๐๐๗ หรือ อีเมล์ phongtavee@gmail.com

**นายอัศนัย พุฒรังษี** อายุ ๓๕ ปี **วุฒิ** ม.๓ พิการทางด้านร่างกาย-เดินได้ **ต้องการทำงานทางด้านคอมพิวเตอร์ สามารถใช้โปรแกรม พิมพ์งานทางคอมพิวเตอร์ได้ ติดต่อ…**โทรศัพท์ ๐๘๖-๕๖๙๘๘๑๘ หรือ อีเมล์ atsnaiputrungsri@gmail.com

**นายสมชาย ลิมปนิลชาติ** อายุ ๖๑ ปี **วุฒิ** ม.๖ พิการทางด้านร่างกาย-เดินได้ (เดินกระเพลกเล็กน้อย) ต้**องการงานตามความเหมาะสม สามารถทำงานได้ทุกอย่าง** มีประสบการณ์ช่างไฟฟ้า และงานประปา **ติดต่อ**…โทรศัพท์ ๐๘๘-๘๗๘๙๑๗๙

**นางสาวน้ำผึ้ง บุญเง็ก** อายุ ๒๗ ปี **วุฒิ ม.**๖ พิการทางด้านการสื่อสาร (พูดไม่ชัด) **ต้องการงานทางด้านธุรการ งานเอกสาร งานคอมพิวเตอร์ต่างๆ** หรืองานตามความเหมาะสม สามารถใช้คอมพิวเตอร์พื้นฐานได้ **ติดต่อ**…โทรศัพท์ ๐๘๔-๗๗๖๓๔๓๒ หรือ อีเมล์ nampueng2557@gmail.com

**นายอนุวัฒน์ แหยมไทย** อายุ ๒๕ ปี **วุฒิ** ปวช. พิการทางด้านร่างกาย-เดินได้ **ต้องการงานทางด้านธุรการประสานงาน งานด้านคอมพิวเตอร์** สามารถใช้คอมพิวเตอร์ได้ดี **ติดต่อ**…โทรศัพท์ ๐๘๖-๑๔๖๑๗๐๖ อีเมล์ anuwat9001@gmail.com

**นายประสบสุข ใจห้าว** อายุ ๑๗ ปี **วุฒิ** ม.๖ พิการทางการได้ยิน **ต้องการทำงานตามความเหมาะสม สามารถใช้คอมพิวเตอร์ได้ ติดต่อ**…โทรศัพท์ ๐๘๑-๐๘๔๙๓๑๙ หรือ อีเมล์ jaihow1230@gmail.com

**ชื่นชมกลุ่มทรูนำผลงานกลุ่มออทิสติกขายบนเว็บวีเลิฟ**

ร่วมสนับสนุนมูลนิธิออทิสติกไทย นำผลงานศิลปะในรูปแบบต่างๆ ของกลุ่ม ArtStory By AutisticThai ขึ้นขายบนเว็บไซต์ weloveshopping.com

**กลุ่มทรู ต่อยอดพันธกิจพัฒนาศักยภาพและคุณภาพชีวิตให้กับกลุ่มผู้เปราะบางอย่างยั่งยืน ร่วมสนับสนุนมูลนิธิออทิสติกไทย นำผลิตภัณฑ์ศิลปะรูปแบบต่างๆ อาทิ** แก้ว หมวก กระเป๋า เสื้อ สมุดโน้ตทำมือ ที่มีเพียงแบบเดียวในโลก **โดยฝีมือภาพศิลปะของน้องๆกลุ่ม“ArtStory By AutisticThai” ธุรกิจเพื่อสังคมภายใต้ศูนย์ฝึกอบรมเพื่อการทำงาน True Autistic Thai Center วางจำหน่ายใน https://portal.weloveshopping.com** เว็บไซต์ช้อปปิ้งออนไลน์ชั้นนำของไทย เพื่อช่วยให้น้องๆและครอบครัว มีอาชีพและรายได้ที่มั่นคงและยั่งยืน สนับสนุนให้นำศิลปะมาเป็นส่วนหนึ่งในการเชื่อมโยงจิตใจคนให้เข้าถึงเด็กออทิสติก **ซึ่งศิลปะไม่เพียงเป็นการช่วยบำบัด กระตุ้นพัฒนาการด้านสติปัญญาและกล้ามเนื้อเท่านั้น แต่ยังสะท้อนจินตนาการและความสามารถพิเศษอันโดดเด่นมีเอกลักษณ์ ถ่ายทอดผ่านลายเส้นที่งดงามและสร้างสรรค์**

ที่ผ่านมา กลุ่มทรู ได้ให้ความร่วมมือและสนับสนุนมูลนิธิออทิสติกไทยและกลุ่มผู้เปราะบางมาอย่างต่อเนื่อง โดยนำศักยภาพด้านเทคโนโลยีสื่อสาร นวัตกรรม และองค์ความรู้ต่างๆ มาร่วมเพิ่มโอกาสและพัฒนาคุณภาพชีวิตของกลุ่มผู้เปราะบาง **ภายใต้แนวคิด “Creating a Better Life for Vulnerable Groups''** รวมถึงร่วมสนับสนุนโครงการที่หลากหลาย พัฒนาศักยภาพ โอกาสทางการศึกษา การฝึกอาชีพ **สร้างความรู้ความสามารถ ส่งเสริมและขยายโอกาสในการประกอบอาชีพที่ยั่งยืนให้กับกลุ่มผู้เปราะบาง ให้ดำรงชีพอยู่ในสังคมได้ทัดเทียมบุคคลธรรมดา ร่วมเลือกซื้อผลิตภัณฑ์ “ArtStory By AutisticThai” ได้ที่** <https://store.weloveshopping.com/artstorybyautistic>(เดลินิวส์ออนไลน์/มูลนิธิพัฒนาคนพิการไทย ๒๘ ก.ย.๖๐)

**คนพิการรายใหม่ อย่าลืม ลงทะเบียนรับเบี้ย ๑-๓๐พ.ย.นี้**

 ** **

**กทม.ชวนลงทะเบียน เบี้ยคนพิการรายใหม่ ๑–๓๐ พ.ย.นี้ ที่ ๕๐ สำนักงานเขต รายงานข่าวแจ้งว่า กรุงเทพมหานคร(กทม.) กำหนดเปิดรับจดทะเบียนเบี้ยความพิการแก่คนพิการรายใหม่ประจำปีงบประมาณ  ๒๕๖๑ ในระหว่างวันที่ ๑–๓๐ พ.ย. ๖๐** โดยคุณสมบัติสำหรับผู้พิการที่มีสิทธิ์ในการลงทะเบียน ต้องมีสัญชาติไทย มีชื่ออยู่ในทะเบียนบ้านในสำนักงานเขต ๕๐ เขตของ กทม. ต้อง มีบัตรประจำตัวคนพิการแล้ว ไม่เป็นบุคคลที่อยู่ในความอุปการะของสถานสงเคราะห์ของรัฐ และไม่เคยขึ้นทะเบียนและรับเงินเบี้ยความพิการมาก่อน นำหลักฐานดังนี้ บัตรประจำตัวประชาชนและทะเบียนบ้าน พร้อมสำเนา สำเนาบัตรประจำตัวคนพิการ  และสมุดบัญชีเงินฝากธนาคารประเภทออมทรัพย์พร้อมสำเนากรณีขอรับเงินผ่านธนาคาร **ทั้งนี้ในกรณียื่นคำขอลงทะเบียนแทนคนพิการ ต้องนำหนังสือมอบอำนาจ พร้อมสำเนาทะเบียนบ้านและสำเนาบัตรประจำตัวประชาชนของผู้รับมอบอำนาจมาด้วย กทม. จึงขอเชิญชวนผู้พิการที่มีสิทธิได้รับเบี้ยยังชีพผู้พิการมาลงทะเบียนได้ในวันที่ ๑–๓๐ พ.ย. ๖๐** (วันจันทร์ถึงวันเสาร์) ตั้งแต่เวลา ๐๘.๓๐–๑๖.๐๐ น. ที่สำนักงานเขตทั้ง ๕๐ เขต  ที่มีชื่ออยู่หรือ สอบถามที่สายด่วน กทม. ๑๕๕๕ (เดลินิวส์ออนไลน์/มูลนิธิพัฒนาคนพิการไทย ๑๓ ต.ค.๖๐)

มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทร. ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

เวลาทำการ เปิดทุกวัน จันทร์-ศุกร์ เวลา 08.30 น. – 16.30 น.



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายธีรวัฒน์ ศรีปฐมสวัสดิ์ - กรรมการ นายศุภชีพ ดิษเทศ **-** กรรมการ อธิบดีกรมส่งเสริมและพัฒนาคุณภาพชีวิตคนพิการ - กรรมการ อธิบดีกรมการแพทย์ - กรรมการ เลขาธิการคณะกรรมการการศึกษาขั้นพื้นฐาน - กรรมการ อธิบดีกรมพลศึกษา - กรรมการ นายนิกร จำนง - กรรมการและเหรัญญิก - นายวีระศักดิ์ โควสุรัตน์ - กรรมการและเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ